
הכנסת השמונה עשרה






נוסח לא מתוקן

מושב שלישי

פרוטוקול 

מישיבת ועדת הכספים

יום שלישי, ב' באדר ב' התשע"א (8 במרץ 2011), שעה 10:00

סדר היום:

הצעת חוק הגברת האכיפה בשוק ההון (תיקוני חקיקה), התשע"א-2011

נכחו:

חברי הוועדה:

משה גפני – היו"ר

חיים אורון

יצחק וקנין

שי חרמש

שלי יחימוביץ

אמנון כהן

ראלב מג'אדלה

ציון פיניאן

מוזמנים:

פרופ' עודד שריג, הממונה על שוק ההון, הביטוח והחיסכון, משרד האוצר

מגי בראום, סגנית בכירה לממונה על שוק ההון, הביטוח והחיסכון, משרד האוצר

רו"ח אליאור גבאי, סגן בכיר לממונה על שוק ההון, הביטוח והחיסכון, משרד האוצר

עו"ד נטע דורפמן רביב, סגנית בכירה ליועץ המשפטי, משרד האוצר

עו"ד ברוך לוברט, הלשכה המשפטית, משרד האוצר

עו"ד אפרת פרוקצ'ה, הלשכה המשפטית, משרד האוצר

אלי טובול, אגף שוק ההון, משרד האוצר

נירית גדסי, מחלקת סוכנים ויועצים, משרד האוצר

עו"ד רביד דקל, משרד המשפטים

עו"ד מרים אילני, משרד המשפטים

נעם מלכי, מתמחה, משרד המשפטים

רפ"ק שמעון בן שושן, ראש חוליית הלבנת הון, המשרד לביטחון פנים

רפ"ק טובי בן שלום, קצין מדור חקירות, המשרד לביטחון פנים

עו"ד אוריאל לין, יושב ראש איגוד לשכות המסחר

עו"ד דן כרמלי, סמנכ"ל ליחסי ממשל, כנסת וחקיקה, איגוד לשכות המסחר

עו"ד רונן סולומון, מנהל תחום פיננסים ושוק ההון, איגוד לשכות המסחר

אבי ניסנקורן, יו"ר האגף לאיגוד מקצועי, ההסתדרות הכללית החדשה

זאב חושינסקי, יו"ר אגף הפנסיה, ההסתדרות הכללית החדשה

ציון שמע, ראש חטיבת עובדי הבנקים וחברות הביטוח, ההסתדרות הכללית החדשה

עינב קבאלה, מנכ"לית האגף לאיגוד מקצועי, ההסתדרות הכללית החדשה

מזל בובליל, סגנית יו"ר ועד העובדים, בנק אוצר החייל

יצחק הרוש, יו"ר ועד עובדי בנק מרכנתיל

יגאל כוחלאני, חבר ועד ארצי, בנק לאומי לישראל

שרה לזרוביץ, יו"ר ארגון עובדי בנק מזרחי טפחות

מירי רובינו, יו"ר ועד עובדים ארצי, בנק לאומי לישראל

דניאל דהן, מזכיר ועד ארצי, בנק מזרחי

עו"ד רן ונגרקו, איגוד הבנקים

עו"ד ירון אליאס, התאחדות חברות ביטוח חיים

יוסף הלוי, יועץ משפטי, התאחדות חברות ביטוח חיים

אהרן כהן, חבר ועד מנהל, לשכת סוכני הביטוח

מוטי קינן, מנכ"ל לשכת סוכני הביטוח

עו"ד גל יניב, לשכת סוכני הביטוח

עו"ד עידן נריה, משרד עו"ד שגב ושות', מייצגים את לשכת המסחר

עו"ד ארנון שגב, משרד עו"ד שגב ושות', מייצגים את לשכת המסחר

יהודה טלמון, נשיא לה"ב, לשכת ארגוני העצמאים

חזקיה ישראל, התאחדות התעשיינים

ייעוץ משפט:

שגית אפיק

מנהל הוועדה:

טמיר כהן

רשמה וערכה:

אהובה שרון – חבר המתרגמים בע"מ
הצעת חוק הגברת האכיפה בשוק ההון (תיקוני חקיקה), התשע"א-2011

היו"ר משה גפני:

בוקר טוב. אני פותח את ישיבת ועדת הכספים. על סדר היום  הצעת חוק הגברת האכיפה בשוק ההון (תיקוני חקיקה), התשע"א-2011. 


בישיבה הקודמת היו לנו דיונים לגבי העיצומים וכולי. היועצת המשפטית, את יכולה לומר איפה אנחנו עומדים?

שגית אפיק:

בישיבה הקודמת למעשה עברנו על חוק הפיקוח (שירותים פיננסיים, ביטוח). אפשר לראות בנוסח שבפניכם כבר את ההסכמות שהיו בישיבה הקודמת כאשר יש כמה עניינים שעוד נשאר להכריע בהם, גם לגבי חוק הפיקוח (ביטוח).

קריאה:


הנוסח שונה מהנוסח הכחול?

שגית אפיק:

לעניין הסכומים, לא.


העיצומים נמצאים בעמוד 21, בעמוד 22 עד 23.

היו"ר משה גפני:

לפני שאנחנו ממשיכים. יש דיון – דיברו אתי בטלפון וגם בוועדה, ודיבר אתי גם עופר עיני אבל גם אנשים נוספים – לגבי יחיד. זאת אומרת, אנחנו מדברים על העובד שהוא איננו נושא משרה והוא מחויב בעיצומים כספיים. אני אמרתי לאנשים שדיברו אתי שגם לפי החוק הקיים יש עיצומים כספיים, גם אם החוק הזה לא עובר. אני שוחחתי גם עם פרופסור שריג לגבי הפחתת העיצומים. יש כאן דיון על האם בכלל להטיל עליהם עיצומים או לא, ותכף נדון בעניין הזה. זאת אומרת, אתה מעדיף שקודם נקיים דיון על הנושא עצמו ואחרי כן תאמר לאן אתם מוכנים להגיע עם העיצומים, לפי הדיון?

עודד שריג:

קודם הדיון. 

היו"ר משה גפני:

מי מתנגד לכך שיהיו עיצומים על עובד שאיננו נושא משרה, שהוא מקבל רישיון מאגף שוק ההון, אגף שוק ההון יכול לקחת לו את הרישיון, הרישיון שלו בעצם אומר שהוא צריך לשאת באחריות על מה שהוא מייעץ לאנשים, על מה שהוא מייעץ ללקוחות, כי לפעמים הוא גם יכול לגרום להם נזק אם זה נעשה ברשלנות או בדברים מהסוג הזה. אני מבקש שתאמרו לוועדה ותאמרו לי מה זה שונה מהמצב היום. היום יכול לבוא אגף שוק ההון ולהטיל עיצומים כספיים.

ציון שמע:

אני אדבר וגם אבי ניסנקורן ידבר על העניין.

היו"ר משה גפני:

אמרו לי בבוקר שאני מנהל כאן את הישיבה. הטעו אותי?

ראלב מג'אדלה:

הוא התכוון לומר "ברשותך".

היו"ר משה גפני:

דיבר אתי עופר עיני ונראה כאילו אני הולך לעבוד בהסתדרות.

ראלב מג'אדלה:

בהזדמנות אחרת אני אסביר לך מה זה ההסתדרות. הייתי שם 32 שנים.

היו"ר משה גפני:

ובכל אופן יצאת טוב.

ראלב מג'אדלה:

נכון. גם נכנסתי מצוין.

ציון שמע:

חבר הכנסת  גפני, אני מבקש שאבי ניסנקורן, יושב ראש האגף לאיגוד מקצועי, ידבר ואני אמשיך אחריו.

היו"ר משה גפני:

בסדר. ניסקורן, בבקשה. אתה יכול לומר לנו משהו לגבי העובדים הסוציאליים?

אבי ניסנקורן:

לגבי העובדים הסוציאליים, עיקר המחלוקת כרגע היא לגבי עובדי עמותות. אנחנו ממקדים את המאבק גם בשיפור התנאים של עובדי המדינה אבל גם בשיפור התנאים של עובדי העמותות.

היו"ר משה גפני:

לגבי עובדי המדינה, הסתדרתם?

אבי ניסנקורן:

לגבי עובדי המדינה יש פערים כספיים ואני מניח שבלילה מרתוני אחד נוכל אולי לסיים את זה אבל לא נוכל לסיים את זה בלי עובדי העמותות. לגבי עובדי העמותות, יש כאן משהו עקרוני. 

היו"ר משה גפני:

מה הבעיה עם עובדי העמותות?

אבי ניסנקורן:

מה שעושה משרד האוצר הוא שהוא מתקצב את העמותה ולא מתקצב את העובדים הסוציאליים באופן ישיר. מה שקורה זה שעובד סוציאלי במדינה מרוויח 7,000 שקלים ועובד סוציאלי בעמותה מרוויח 4,000 שקלים. היום השיטה במדינה היא שכל קניית שירותים חדשים של רווחה עוברת דרך קניית שירותים של העמותות. יש מדיניות של הפרטה רבת שנים שבעצם כל פעם שמרחיבים את העבודה הסוציאלית, מרחיבים דרך העמותות. זה יוצר מצב שאנחנו רואים  שהאיגוד יתחסל, כי זה ימשיך ללכת דרך העמותות והאיגוד יתחסל, ההסכם הקיבוצי יתחסל והשוק יאבד שליטה. אם אנחנו רוצים באמת לדאוג לעובדים הסוציאליים, חייבים להתחייב לעובדי העמותות ומשרד האוצר צריך לבוא ולומר שהוא בא, מתקצב באופן ישיר, צובע את התקציב לעובדים הסוציאליים בעמותות וצובע את זה כך שתנאי השכר שלהם יהיו תואמים את תנאי השכר של המדינה. כמו שמשרד האוצר נותן כסף לבעלויות של מורים, הוא צובע כסף לבעלויות של מורים והמורים מקבלים כמו עובדי מדינה.


המחלוקת היא בעצם מחלוקת של שוק פרוע, שהעמותות יעשו מה שהן רוצות לבין הסדרת שוק. במקרה הזה, כשקונים שירותים על ידי המדינה, על ידי הרשויות, אלה שירותים שבסופו של דבר המדינה מחויבת לתת אותם, לבוא ולומר שנלך על שוק פרוע, זה קצת בעייתי במיוחד כאשר רואים שיש כשל שוק. עושים את זה עשר שנים, אנחנו רואים עשר שנים שיש כשל שוק. 


במשרד האוצר חלוקים על הנושא הזה. יש מחלוקת בתוך משרד האוצר. שר האוצר יהיה חייב להכריע במחלוקת. אין ברירה אלא להכריע במחלוקת, או ראש הממשלה, אם שר האוצר לא יכריע, וההכרעה חייבת להיות שאנחנו מתייחסים לעובדי העמותות בצורה שאנחנו רוצים להסדיר את זה ולא בצורה שהעמותות יעשו מה שהן רוצות. זה עיקר המחלוקת שנותרה.

היו"ר משה גפני:

תודה רבה. עכשיו לגבי הנושא הנוגע לענייננו.

ראלב מג'אדלה:

מי אחראי לכשל השוק המתמשך הזה שלא טופל?

אבי ניסנקורן:

המדינה.

ראלב מג'אדלה:

ואיפה הייתה ההסתדרות?

אבי ניסנקורן:

ההסתדרות באה  ונאבקת.

ראלב מג'אדלה:

אנחנו מצפים מההסתדרות שכאשר יש כשל שוק של המדינה, היא תעמוד ותאמר עד כאן.

אבי ניסנקורן:

זה מאוד תמוה מה שאתה אומר.

ראלב מג'אדלה:

יש לכם הזדמנות עכשיו.

אבי ניסנקורן:

זה מאוד תמוה מה שאתה אומר. אנחנו יושבים כאן בשביתה כמה ימים כבר רק על זה, ואתה שואל איפה ההסתדרות. תמיד אפשר לבוא ולשאול היכן ההסתדרות. 

ראלב מג'אדלה:

איפה ההסתדרות הייתה במשך עשר שנים?

אבי ניסנקורן:

זאת השאלה, איפה ההסתדרות הייתה עשר שנים? למה לא תגיד כל הכבוד להסתדרות שהיא נאבקת על זה?

ראלב מג'אדלה:

קודם כל, אמרנו כל הכבוד. שנית, אני שואל למה עשר שנים שתקתם.

אבי ניסנקורן:

תגיד איפה הייתה המדינה עשר שנים, איפה היה משרד האוצר עשר שנים, איפה אתה היית עשר שנים? מה זאת השאלה הזאת, איפה הייתם עשר שנים? השאלה היא מה עושה ההסתדרות היום. זאת השאלה האמיתית.

ראלב מג'אדלה:

אתה חושב שאם אתה מתעצבן אתה משכנע אותו?

אבי ניסנקורן:

לא, אני לא מבין אותך.

שלי יחימוביץ:

ראלב, מי שעשה את ההפרטות הייתה המדינה  ולא ההסתדרות.

ראלב מג'אדלה:

להסתדרות אסור להירדם בשמירה ליום אחד ולדקה אחת. אם המדינה  פשעה, אני צריך להירדם בשמירה?

אבי ניסנקורן:

אין בעיה. ההסתדרות אשמה.

ראלב מג'אדלה:

לא אשמה. ההסתדרות לא אשמה.

אבי ניסנקורן:

אתה צודק. עזוב. ההסתדרות אשמה.

ראלב מג'אדלה:

ההסתדרות לא אשמה, אבל אסור להירדם בשמירה לדקה אחת, במיוחד בממשלה כזאת שכל דרכה  והאג'נדה שלה היא הפרטה.

אבי ניסנקורן:

אני מסכים אתך.

ראלב מג'אדלה:

זה מה  שאני אומר.


היו"ר משה גפני:

העיקר שהגעתם להסכמה.  אני רק רוצה לומר לך שתדע שבעוד שנתיים יבואו ויאמרו שאתה אמרת שההסתדרות אשמה.

אבי ניסנקורן:

אבל יראו את כל הפרוטוקול.

היו"ר משה גפני:

אני מודיע לך שיש בפרוטוקול. חברי הוועדה אמרו כאן כל מיני בדיחות ובסוף התקשר יושב ראש בנק גדול במדינת ישראל אל אחד מחברי הוועדה ושאל אותו איך הוא אמר מה שהוא אמר על הבנק שלו. אנחנו אמרנו כאן בדיחות ובפרוטוקול לא כתוב שזה נאמר כבדיחה. אני אומר לך שבעוד שנתיים יבואו ויאמרו שניסנקורן אמר שההסתדרות אשמה.

ראלב מג'אדלה:

אנחנו נגן עליו.

אבי ניסנקורן:

אני אומר בציניות. זה נאמר בציניות.

היו"ר משה גפני:

בסדר. לנוגע לענייננו. התוכנית האמנותית הסתיימה.

אבי ניסנקורן:

בנוגע לענייננו. אנחנו ישבנו עם אגף שוק ההון ביום ראשון והמחלוקת בינינו לבין אגף שוק ההון היא מחלוקת מהותית. המחלוקת היא מהותית בעצם בשתי שאלות עיקריות. שאלה האם זה נכון לעשות עיצומים כספיים על עובדים, עובדים מן השורה, ולסבר את האוזן, יועצים פנסיוניים בבנקים – אם אנחנו לוקחים את הבנקים כדוגמה – הם עובדים מן השורה. אם תיקח היום בנק ותראה מה קורה בסניף בנק, יש לך את מנהל הסניף, יש לך מורשה חתימה בסניף, מתחת לזה באופן ספייס, לא בחדר נפרד, מנהל הבנק ומורשה החתימה בדרך כלל יושבים בתא סגור ואלה יושבים באופן ספייס. באופן ספייס יושבים היועצים הפנסיוניים, הטלרים יושבים לידם, בסופו של דבר השכר שלהם הוא לא שונה מהשכר במערכת הבנקאית והם לא מרוויחים יותר מהעובדים האחרים במערכת הבנקאים והם בוודאי מרוויחים פחות ממורשה חתימה וממנהל הסניף. מעל הסניף יש לך את החטיבה שאחראית עליהם, מעל החטיבה שאחראית עליהם יש את הסמנכ"לים ומעל הסמנכ"לים כמובן יש את ההנהלה הראשית ואת הדירקטוריון.


בסופו של דבר, אם אתה מדבר על המערכת הבנקאית, יש לך יועצים פנסיוניים, אני חושב בסביבות 1,000-2,000 עובדים במערכת הבנקאית. בסופו של דבר מדובר בעובדים מן השורה.


בוודאי שאני לא מזלזל באחריות של יועצים פנסיוניים.

היו"ר משה גפני:

מבחינתי אתה לא הולך למסלול הנכון. אני ביקשתי שתתחיל במצב הקיים. מה המצב הקיים? אנחנו כבר דיברנו בישיבה הקודמת על עובדים מן השורה. אנחנו לא מדברים על נושאי משרה אלא על אלה שהם יועצים פנסיוניים וכדומה.

אבי ניסנקורן:

יועצים פנסיוניים הם עובדים מן השורה.

היו"ר משה גפני:

עליהם אנחנו מדברים, תגדיר אותם איך שתגדיר. הם מקבלים רישיון ואפשר לקחת להם את הרישיון. תתחיל במצב של היום. אני אומר לך מה שמטריד אותי. מטריד אותי שכולכם התעוררתם – קודם ראלב מג'אדלה אמר נרדמו בשמירה  ואני לא אומר על ההסתדרות שהיא נרדמה בשמירה  אלא היא עושה את עבודתה, לפעמים יותר טוב ולפעמים פחות טוב, כמו כל אחד מאתנו – אנחנו התחלנו את החוקים של האכיפה המינהלית ברשות לניירות ערך והיינו כאן פחות או יותר בחדר ריק, כאשר כל הנציגים – ואני לא מדבר דווקא על ההסתדרות אלא על כל אלה שהייתה צריכה להיות להם נגישות לעניין – פשוט לא פצו פה. אני אומר להם שהולכים לאכיפה מינהלית והולכים לדבר שהוא בעייתי וקשה, פגיעה בעובדים, ואף אחד לא אמר כלום.


גם כאן אני לא רואה את הזעקה הגדולה, להוציא עכשיו את ההסתדרות שהתעוררה, בסדר, אבל מה המצב החוקי היום? היום אין חוק והשאלה מה קורה ליועץ הפנסיוני הזה שאתה קורא לו עובד מן השורה. מה קורה אם בא אגף שוק ההון ואומר שהוא רוצה להטיל עליו עיצום כספי?

אבי ניסנקורן:

היום לדעתי זה נופל לגדר ההליך הפלילי שאפשר אולי להמיר אותו לקנס מינהלי.

היו"ר משה גפני:

לא. אני מבקש מהיועצת המשפטית של הוועדה לומר לי מה המצב היום.

שגית אפיק:

היום, למיטב הבנתי, הסכום הבסיסי שמופיע בחקיקה בהליך אזרחי, בהליך מינהלי, ההליך הטכני והפשוט ביותר שאפשר להטיל בו קנס, הסכום הוא 12,500 שקלים. קנס אזרחי ועיצום כספי זה אותו הדבר. קנס אזרחי בהליך מינהלי פשוט הרבה יותר מאשר ההליך שמותווה כאן.

שלי יחימוביץ:

שאלה. הסעיף בחוק הזה  הוא בנוסף על המצב הקיים או מחליף אותו?

שגית אפיק:

הוא מחליף אותו.

היו"ר משה גפני:

כאשר שוחחתי אתכם בטלפון, שמעתי מכם טענות אחרות ואני אומר לכם מה אמרתם לי. אתם טענתם שלא יישמו את זה עד היום. למעשה ההליך היה הליך כזה שהוא בסופו של דבר לא יושם והיום אנחנו מעוררים את כל העניין הזה, מעלים אותו בחוק מודרני ומסודר ואז יתחיל העניין של העיצומים הכספיים שאתם הייתם מעדיפים שילך להליך פלילי. אם הוא עבר עבירה פלילית, זאת עבודה פלילית, עם דיני הראיות, עם בית משפט וכל מה שנלווה לעניין. החלק הזה של חוק חדש, של אכיפה מינהלית, בעצם יטיל קנסות על אנשים שהשכר שלהם הוא בסביבות 8,000 שקלים.

אבי ניסנקורן:

אפילו פחות.

היו"ר משה גפני:

כל אחד אמר לי אחרת. לא מדובר על נושאי משרה ברמות הגבוהות. זאת הייתה הטענה.

זאב חושינסקי:

ההליך היום להטיל עיצום כספי או קנס על עובד, הוא חלף הליך פלילי.

קריאה:

לא.

זאב חושינסקי:

זה מה שאני  יודע. אפשר להטיל קנס מינהלי, אבל הוא מבוטח. עובד יכול לבטח את עצמו היום. אם הממונה מבקש ללכת להליך המינהלי, הוא יכול לקבל על זה  ביטוח. הם רוצים למנוע את הביטוח. זה דבר אחד.


יש לי עוד דבר חשוב לומר ואולי הוא הכי חשוב. חוק הייעוץ הפנסיוני, חוק הפיקוח על ייעוץ פנסיוני, עבר ב נובמבר 2005. ב-2006 התחילו להפעיל אותו. הבנקים קיבלו את אישור הייעוץ להתחיל לייעץ כמה שנים אחרי. זאת אומרת, לא היה ייעוץ בבנקים עד 2008-2009 וגם היום אני לא יכול לומר לך שיש ייעוץ כזה מוצלח בבנקים. זאת  אומרת, זאת אופרציה שרק עכשיו מתחילה לעבוד ולכן כל הדבר הזה הוא חדש. לא היו עובדים שכירים, כשרצו להטיל עיצומים כספיים בחוק הפיקוח, בחוק הקיים היום.

היו"ר משה גפני:

אתה אומר שהכל חדש.

זאב חושינסקי:

לא הכול חדש. זה התחיל ב-2008-2009. לבנקים לא היה אישור לייעוץ.

היו"ר משה גפני:

הבנתי. מה שיקרה זה שאם אין את החוק הזה, יוטל על העובד הזה עיצום כספי של 12,500 שקלים.

זאב חושינסקי:

לא, זה לא מדויק. כדי ללכת למהלך הזה, צריך לבחור. קודם כל, הוא מבוטח.

היו"ר משה גפני:

נניח שאנחנו אומרים שאנחנו דוחים את החוק ומחזירים אותו לממשלה.

שלי יחימוביץ:

מישהו אי פעם נקנס ב-12,500 שקלים?

היו"ר משה גפני:

לא.

שלי יחימוביץ:

כלומר, אנחנו מדברים על סיטואציה חדשה.

היו"ר משה גפני:

נכון.

שלי יחימוביץ:

לא על משהו קיים של שנים שהיום באים לשנות אותו.

היו"ר משה גפני:

מה שקרה זה שהתקבל החוק הזה בנובמבר 2005, אבל הנושא של הייעוץ הפנסיוני בבנקים התחיל רק ב-2008 נדמה לי והתהליך הזה עדיין לא קרה. 

שלי יחימוביץ:

אם כך, אנחנו באים בזמן.

היו"ר משה גפני:

השאלה מה אנחנו עושים בזמן. השאלה מה אנחנו עושים עכשיו. נניח שאנחנו אומרים לממשלה שלא מקובל עלינו החוק הזה, קחו אותו חזרה ותעשו משהו אחר. נניח. מה קורה עכשיו ב-2011?

שלי יחימוביץ:

אגב, אני מאוד בעד החוק הזה אבל יש לי הסתייגויות לגבי הסעיף הספציפי.

היו"ר משה גפני:

אני לא רוצה שתצא מתחת ידינו תקלה. את יודעת שאני מאוד בלב כבד עם כל הנושא של האכיפה המינהלית במדינת ישראל.

שלי יחימוביץ:

אני יודעת. אני בעד.

היו"ר משה גפני:

בסדר. דיברתי עם היועץ המשפטי לממשלה. זה הליך שדווקא באגף שוק ההון הוא הכי מרוכך.

שלי יחימוביץ:

נכון.

היו"ר משה גפני:

במקומות אחרים זה הולך להיות כמעט מפלצת.

שלי יחימוביץ:

נכון. אנחנו כאן נכנסים לחודו של סעיף ספציפי שהוא בעייתי ולא לאידיאולוגיה שמאחורי האכיפה המינהלית.

היו"ר משה גפני:

בואי ננתח פרקטית את העניין. נניח שאנחנו אומרים לממשלה שתיקח את החוק בחזרה. נניח. לא משנה עמדתנו, תהא אשר תהא, אנחנו בעד האכיפה המינהלית, אבל אנחנו אומרים שנעצור את זה. מה קורה אז? מגיע היום מנהל האגף לשוק ההון או אנשיו וקיבלו תלונה על יועץ פנסיוני באחד הבנקים על כך שהוא התרשל במלאכתו.

שלי יחימוביץ:

עובדה שהם לא עשו את זה עד היום.

היו"ר משה גפני:

עד היום לא היה.

עודד שריג:

מתוך שיקול דעת.

היו"ר משה גפני:

רגע. אני אאפשר לך. אתה הרי כאן המחותן המרכזי. מה שקרה זה שזה לא נעשה מכיוון שזה דבר חדש. הגענו לנקודת זמן מאוד קריטית מבחינת העובדים הללו. אין את החוק. ילך אגף שוק ההון הביתה מרוגז כי הוא חושב שזה דבר טוב, והוא לא יקבל מאתנו את החוק, ואז הוא קיבל תלונה על יועץ פנסיוני והוא יטיל עליו קנס של 12,500 שקלים ואת לא אומרת כלום ואני לא יכול לומר כלום.

שלי יחימוביץ:

בלי להיכנס, אני עוד לא ברשות הדיבור שלי, לגופו של עניין.

היו"ר משה גפני:

בסדר. אני מדבר רק על הנקודה הזאת.

שלי יחימוביץ:

לא, גם על הנקודה הזאת יש לי להרחיב אבל חשוב לי לומר לגופו של עניין שאם אנחנו לא נעביר את זה, הנוהג הקודם ינהג.

היו"ר משה גפני:

החוק הקודם. זה חוק. נכון.

שלי יחימוביץ:

שעדיין לא יושם. קודם כל, אנחנו יכולים בהחלט לתמוך בחוק, ואני תומכת בחוק, אבל לשנות את הסעיף הספציפי שהוא סעיף שהוא בלתי צודק בעיניי.  אני גם אשכנע אותך שהוא לא צודק. אם המצב הקיים הוא לא טוב ואנחנו בהזדמנות חגיגית זאת משנים את החוק, למה לא לתקן מצב קיים שהוא לא נכון?

היו"ר משה גפני:

חברת הכנסת שלי יחימוביץ, הבמה לרשותך. תציעי לי מה לעשות. אני בהתלבטות.

יצחק וקנין:

שלי, כשאת אומרת שזה לא צודק, זה מבחינת גובה העיצום?

שלי יחימוביץ:

לא, מבחינת המהות שלו והרעיון שמאחוריו.

ראלב מג'אדלה:

נציג ההסתדרות לא השלים את הדברים שלו.

שלי יחימוביץ:

תן להם לומר את הזווית שלהם ואז אני אדבר.

היו"ר משה גפני:

אני מחפש רעיון.

שלי יחימוביץ:

אני אתן לך.

היו"ר משה גפני:

אני אומר לך מה הרעיון שאני חושב עליו ואני הבטחתי לעופר עיני שאני אדבר אתו ואני אכבד את זה. אנחנו נמשיך את החקיקה. אני חושב ללכת על עיצומים כספיים נמוכים. זאת אומרת, לבטל את ה-12,500 שקלים וללכת על סכום מאוד נמוך. נראה אם פרופסור שריג יסכים לכך.

שלי יחימוביץ:

בוא נשמע אותם ואחר כך אני אתייחס ואומר לך את עמדתי.

היו"ר משה גפני:

בסדר.

יצחק וקנין:

דרך אגב, כשאתם מדברים על העיצומים הכספיים, אני חושב שזה הגובה המקסימאלי, ה-12,500 שקלים.

היו"ר משה גפני:

כן.

יצחק וקנין:

יש שיקול דעת של המנהל לתת גם קנס בגובה אלף שקלים וגם בגובה של  500 שקלים.

קריאה:

לא. סמכות ההפחתה מצומצמת.

שגית אפיק:

בחוק הקיים יש שלושה מדרגים: 12,500 שקלים, 22,500 שקלים ו-34 אלף. בחוק הזה, מה שהם מציעים עכשיו, אתה יכול לראות בעמוד 22 ו-23, הם מציעים 5,000 שקלים, 10,000 שקלים ו-15 אלף שקלים ואלה סכומים נמוכים יותר מהקיים.


רק לסבר את האוזן. לא מזמן עבר כאן חוק ניירות ערך (אכיפה מינהלית) ושם גם היו יועצי השקעות בעלי רישיון ושם קבעתם 10,000 שקלים, 15 אלף שקלים ו-25 אלף שקלים.

קריאה:


כן, אבל את זה צריך לתקן.

עודד שריג:

אותם אנשים בדיוק.

ראלב מג'אדלה:

מתי זה עבר?

קריאה:

לפני חודשיים.

היו"ר משה גפני:

הייתה תרדמת כללית ואין לי טענות. אני יכול לבוא בטענות רק לעצמי, אבל הייתה תרדמת כללית ואני מניח שבהסתדרות יעשו בעניין הזה בדק בית ואני לא נכנס לתוך מה שקורה בתוך ההסתדרות. 

שגית אפיק:

אין שיפוי. זאת אותה הוראה. 

קריאה:

לא, לא נכון. 

היו"ר משה גפני:

רבותיי, לא להפריע. אתם רוצים לדבר על השיפוי, אני אאפשר לכם. זאת נקודה שעליה אנחנו נצטרך להחליט והיא הבעיה הכי קשה כרגע, מעבר לבעיה העקרונית של האכיפה המינהלית שזה סיפור בפני עצמו.


אגב, איגוד הבנקים כאן?

רן ונגרקו:

כן.

היו"ר משה גפני:

גם אתם מתנגדים לזה.

רן ונגרקו:

ודאי. למספרים האסטרונומיים האלה של שבעים אלף שקלים לאדם? נראה לי מוגזם.

היו"ר משה גפני:

איזה שבעים אלף שקלים?

ראלב מג'אדלה:

הורדנו ל-5,000 שקלים.

היו"ר משה גפני:

על איזה שבעים אלף שקלים אתה מדבר?

שגית אפיק:

אתה מדבר בפלילי.

היו"ר משה גפני:

אני לא מבין בכסף ואתה צריך להסביר לי מה זה שבעים אלף שקלים. 

אבי ניסנקורן:

הבדיקה, לפחות הראייה שלי, הראייה של ההסתדרות, היא לראות את המצב כפי שמוצע היום גם להתנתק מהמצב הקיים נכון להיום. יושבת הצעת חוק בפני ועדת הכספים, אחר כך בפני מליאת הכנסת, וצריכים להחליט אם זה נכון או לא נכון. יכול להיות שיש חקיקה קודמת שצריך לתקן אותה, יכול להיות שיש חוק קודם שלא יושם וצריך לתקן אותו, בסדר, אבל כרגע יש מצב נתון שצריך לבחון אותו, אם הוא נכון או לא נכון.


העמדה שלנו בעניין הזה. עיצומים כספיים על עובדים מן השורה, מבחינתנו אלה הם עובדים מן השורה, הם לא נושאי משרה, יש הבדל גדול בין נושא משרה – לא כפי שהורחב על ידי אגף שוק ההון אלא נושא משרה כפי שמקובל לזהות נושא משרה, שאלה הם העובדים הבכירים במערכת – עיצומים כספיים על עובדים מן המערכת, איפה זה ייגמר? אכיפה מינהלית לא צריכה להיות מכשיר שהוא מכשיר שהוא דרך המלך. בסופו של דבר אתה יכול לבוא מחר ולומר שנעשה גם עיצומים כספיים על רופאים, על אחיות ועל עובדים אחרים ויש שורה של עובדים – ומחר יבוא גם בנק ישראל ויאמר למה רק יועצי השקעות ויועצים פנסיוניים  והוא לא רגולטור שלהם? הוא יאמר שהוא רוצה עכשיו גם עובדים מן השורה, ואז יש לך מצב שתיקח את עובדי הבנקים, כדוגמה – אני נותן כאן דוגמה – וחוץ מהטלרים כולם יהיו חשופים לעיצומים כספיים.


בסופו של דבר השאלה היא איפה עוצרים. גם עודף רגולציה זה  לא דבר נכון. אנחנו כאן נגררים לעודף רגולציה.

היו"ר משה גפני:

מה אתה מציע?

אבי ניסנקורן:

אנחנו חושבים חד משמעית שהעובדים צריכים לצאת מגדר העיצומים הכספיים. ההליך הפלילי זה משהו אחר.

היו"ר משה גפני:

ואם נוציא את זה, יישאר החוק הקודם.

אבי ניסנקורן:

אני חושב שאם נוציא את זה, בסופו של דבר נדע להתמודד.

היו"ר משה גפני:

אם אנחנו מוציאים את זה, נשאר החוק הקודם.

שלי יחימוביץ:

בוא נתמודד עם זה.

אבי ניסנקורן:

החוק הזה, עד כמה שאני מבין, מטרתו היא בין היתר להחליף את החוק הקודם גם בעניין הזה.

היו"ר משה גפני:

אבל  אם אני לא מאשר את החוק הזה או מבטל את הסעיף, נשאר החוק הקודם.

אבי ניסנקורן:

לא. החוק הזה יתקן את החוק הקודם גם בנושא הזה. הרי החוק הזה אמור להסדיר את האכיפה המינהלית. 

עודד שריג:

מה שאתה מציע זה לתקן את המצב אחרת.

אבי ניסנקורן:

אתה רוצה לתקן את המצב. אם אתה לא רוצה לתקן את המצב ולא להביא אכיפה מינהלית חדשה, תמשכו את החוק ונתמודד עם המצב הקיים.ץ אם באים ואומרים שעושים אכיפה מינהלית חדשה,  מביאים את זה לפתחה של הכנסת, זכותה של הכנסת גם להעיר הערות. 

היו"ר משה גפני:

תודה רבה. חברת הכנסת שלי יחימוביץ.

שלי יחימוביץ:

קודם כל, אני רוצה להעיר הערה לעניין העובדים הסוציאליים. אני חושבת שהמאבק שהעובדים הסוציאליים נאבקים וההסתדרות נאבקת עכשיו לכלול גם את עובדי העמותות, הוא מאבק  שאי אפשר להפריז בחשיבותו כי הוא קריטי והוא משמעותי ביותר. צריך להזכיר מי אחראי להפרטת המדינה. מי שאחראי להפרטת המדינה, זאת לא ההסתדרות. ההסתדרות עומדת ממול ומנסה להשיב מלחמה שערה. גם אנחנו בכלים הפרלמנטאריים המעטים שלנו הצלחנו לעשות דברים. הצלחנו למנוע למשל את הפרטת המעונות לחוסים ולפטר 1,300 מטפלים ועובדים סוציאליים ועשינו את זה יחד עם ההסתדרות ובלי ההסתדרות לא היינו מצליחים לעשות את זה. ראלב, אנחנו עומדים מול גל ענק ומנסים להדוף אותו, בין אם הפרטה פורמאלית.

ראלב מג'אדלה:

אני לא מקבל את זה. אני שאלתי למה נרדמנו בשמירה במשך עשר שנים. אני לא האשמתי את ההסתדרות בכך שהיא עסקה בהפרטה. מי שעוסק בהפרטה  זאת המדינה ובואו נעמיד דברים על דיוקם. אסור להירדם בשמירה לדקה אחת נגד שר האוצר בעבר, ראש הממשלה היום, אבי ההפרטות. לכן אני צריך לא להירדם בשמירה לדקה אחת.

שלי יחימוביץ:

שמעתי אותך, וברשותך אני רוצה להמשיך בדבריי.

ראלב מג'אדלה:

אני מאשים את עצמי לפני שאני מאשים אחרים.

שלי יחימוביץ:

אני גם מאשימה את עצמי לגבי הרשות לניירות ערך, על כך שלא שמנו לב לסעיף הזה שם, אבל זה בשוליים.


בעניין של העמותות, של העובדים הסוציאליים, למה זה קריטי? למה בכלל קם הנוהג הזה של המצ'ינג ושל הג'וינט שהוא עוד בסדר אבל יש עוד המון עמותות שפועלות בסוף כקבלן כוח אדם לכל דבר כשהן משלמות שכר וכלום לא יעזור. זאת הפרטה של מערך הרווחה שצריך להיות בבעלות המדינה וגם ריסוק האיגוד המקצועי. העמידה שלהם עכשיו שזה יהיה גם לעובדי העמותות היא קריטית לחלוטין, לא רק למצבם של העובדים הסוציאליים אלא למצבה של המדינה כמי שאחראית על האזרחים שלה. אגב, יש שיטות. אפשר להתנות בהתקשרות עם העמותות האלה שהן ישלמו כפי שהוסכם בהסכמים הקיבוציים וגם שהמדינה תדאג להעביר את הכסף באופן שיטתי. זה לעכשיו אבל לטווח הארוך באמת הלקח הוא פשוט להפסיק את ההפרטה של מערך הרווחה ואת זה הממשלה צריכה להפסיק. מה שקורה זה שיש שם ייבוש מכוון וכתוצאה מהייבוש הזה, אין ברירה, מוציאים את זה לאאוט סורסינג וחוזר חלילה. 


לכן אני מברכת אתכם על ההתעקשות, אתכם ואתה עובדים הסוציאליים, כי נורא קל לומר שנשיג את זה לעובדי המדינה וזהו. ההתעקשות היא שזה יחול גם על העמותות.

היו"ר משה גפני:

דעתך ברורה ואני מזדהה אתה.

שלי יחימוביץ:

כיוון שהדברים נאמרו, חשוב היה לי לומר את הדברים.


בעניין הספציפי הזה. שוב, אני אומרת שאני הייתי מעורבת באכיפה ברשות לניירות ערך, כמו שאתה יודע, וגם היו לנו כל מיני מחלוקות. אני מודה שלא שמתי לב לדבר הזה.

היו"ר משה גפני:

אני אגיד לך למה לא שמת לב לזה. מאותה סיבה שגם אני לא שמתי לב לזה. אנחנו ישבנו כאן, אם את זוכרת, גם ברמת גן, ואני התחננתי בפני כולם שיעירו את ההערות שלהם. זה היה החוק הראשון של האכיפה המינהלית. אני אמרתי פעם אחר פעם אחר פעם, ואני גם שלחתי מכתב ללשכת עורכי הדין. אני מצטער, באמת, לא עשיתי את זה מתוך כוונה לנגח אלא לגופו של עניין מבחינה מקצועית. התפקיד שלנו בוועדה הוא לשמוע את הגופים הציבוריים והם פשוט לא אמרו. אם הם היו אומרים, לא היית מבקשת לשנות את הסעיף?

שלי יחימוביץ:

כן. יש לנו גם אחריות משלנו. כמה מאתנו מבינים דבר או שניים.

היו"ר משה גפני:

אנחנו שינינו.  הרי הרשות לניירות ערך הגיעה לכאן עם חוק שהגיע עד התקרה והורדנו אותם.

שלי יחימוביץ:

לגופו של עניין. בוא נדבר על הסעיף שמונח לנגד עינינו עכשיו. כרגע מונחת לנגד עינינו הצעת חוק שאני מאוד בעדה. אני בעד אכיפה מינהלית, גם ברשות לניירות ערך וגם בשוק ההון. אכיפה מינהלית הרי באה למלא לקונה, הפער שבין אכיפה פלילית לבין לא כלום. יש לזה תועלת ויש בזה צורך.


אבל על מה אנחנו מדברים כאן? אנחנו מדברים על עובדים שכירים שזה מטה לחמם. אני התעסקתי במה זה משרה בכירה, מהי משרת אמון, כאשר חוקקתי את תיקון 24. יש קריטריונים למה זאת משרה. יש שלושה קריטריונים שבפסיקה כבר עוגנו ושלושתם צריכים להתקיים בבת אחת כדי שמשרה תוגדר כמשרת אמון בכירה. זאת מידה רבה מאוד של אמון שנדרש, זאת משרה ניהולית וזה שכר גבוה במיוחד. שלושת יחד במשותף מייצרים משרת אמון שהיא חריגה מהמשרות האחרות. אלה לא המשרות האלה. זה  בדיוק כמו שאבי אמר, שהם יושבים בתוך התאים האלה מזכוכית, באופן ספייס, העובדים הזוטרים והרגילים ביותר ונותנים ייעוץ. מה זה היועצים האלה? אלה יועצים במשרדי יוקרה שנותנים ייעוץ לעשירים? אלה אנשים שעובדים תא ליד תא.

היו"ר משה גפני:

את הולכת להיות ראש מפלגה, נכון?

שלי יחימוביץ:

אני מקווה מאוד. בעזרת השם. אם תתפלל בשבילי.

היו"ר משה גפני:

ראיתי ב"יתד נאמן".

ציון פיניאן:

ליכודניקים יכולים להצביע?

שלי יחימוביץ:

אתם יכולים לתרום לי ואתם יכולים להתפקד אצלי. אחרי כן תצביעו לליכוד.

היו"ר משה גפני:

נדבר על זה אחר כך. לגבי הליכוד, אני אומר לך על מי לסמוך בליכוד ועל מי לא לסמוך, כי זה לא חד משמעי שם. הם בסוף יכולים להצביע למישהו אחר. חלק. יש כאלה בליכוד שהמילה שלהם היא מילה.

ראלב מג'אדלה:

אתה עתיר ניסיון בליכוד.

היו"ר משה גפני:

אני עתיר ניסיון בליכוד. יש כאלה שהמילה שלהם היא מילה. יש כאלה שזה לא כך. 

שלי יחימוביץ:

אתה מוכן לפרט?

היו"ר משה גפני:

ציון פיניאן, המילה שלו היא מילה. אם הוא אומר לך שהוא יעזור לך, הוא יעזור לך. את רוצה שאני אגיד לך מי לא? מי שיגיד לך שהוא עוזר לך והוא עוזר למישהו אחר? אני לא יכול לדבר לשון הרע בחודש אדר.


את אומרת עכשיו נאום שהוא נאום בסדר, אבל אני אומר לך מה עומד בפניך כחברת הוועדה. עומד חוק קיים שלא קשור למצב הזה.

שלי יחימוביץ:

עכשיו אנחנו משנים  את המצב החוקי. יש עולם חדש עכשיו.

היו"ר משה גפני:

אבל יש חוק קיים. החוק הקיים מדבר על אותו יועץ פנסיוני.

שלי יחימוביץ:

אבל אנחנו מחליפים עכשיו את החוק הקיים.

היו"ר משה גפני:

זה לא חוק שאת יכולה להחזיר אותו בחזרה. יכולה הממשלה לבוא ולומר שהיא מושכת את החוק מכיוון שאתה לא יכול  להרע לגמרי מהמצב הקיים.


טוענת הממשלה, במקרה הזה אגף שוק ההון, שהיועץ הפנסיוני יכול לקחת לקח שמטה לחמו הוא הייעוץ הפנסיוני, הוא מתרשל במלאכתו, הוא גורם לו נזק עצום, ואם לא יהיה לו שום עיצום כספי, המצב רע כלפי הלקוחות. כך טוען אגף שוק ההון.

שלי יחימוביץ:

אני רוצה לשאול אותך משהו.  הזכירו כאן את האחיות. האחיות עושות טעויות, גם האחות הטובה ביותר עושה טעויות, גם העובדים המצוינים ביותר לפעמים עושים טעויות. אנחנו נחשוב להטיל עליה קנס, לקחת לה מהשכר? אנחנו נבדוק אם היא חצתה גבול, אם יש כאן תביעה על רשלנות. מורה  שלימד מידע שגוי. לי הייתה מורה בכיתה ח' שהתעקשה שאלמלא זה אילו, ואני אמרתי שאלמלא זה אילו לא. היא התעקשה וגם הענישה אותי כשהתעקשתי. האם היא תיקנס על הפרת אמון או מה שזה לא יהיה? הרי במציאות מדובר באנשים רגילים, אנשים פשוטים, שכירים שמשתכרים שכר מאוד מאוד ממוצע. השוט הזה, קנס של 15 אלף שקלים? אלה אנשים שהברוטו שלהם לא מגיע ל-15 אלף שקלים. אני אומרת שיש כאן משהו לא מידתי.


האנשים האלה נותנים ייעוץ פנסיוני, הם נותנים ייעוץ לא ממוחם הקודח. הם לא יושבים וממציאים דברים אלא יש רוח המפקד בבנק, יש מדיניות, יש המלצות על מה ממליצים ועל מה לא. הרי הפקיד הזה לא בא בבוקר וממציא דברים. לכן האחריות צריכה להיות על המקום עצמו או על הדרגות הבכירות ביותר. לחלוטין לא להשתמט כאן מאחריות, להטיל את האחריות אבל שידעו הממונים שרוח המפקד שורה והאחריות היא עליו ולא על העובד הזוטר. בסוף זאת תהיה דרך גם להוריד מעל כתפיהם את האחריות.

היו"ר משה גפני:

תודה רבה. משרד המשפטים.

רביד דקל:

מענה לדבריה של חברת הכנסת יחימוביץ. יש כאן שתי שאלות שהן על הפרק. האחת, נכונות הפעלת הכלים המינהליים האלה כלפי מישהו שהוא כפוף לרישוי. מישהו שמקבל רישוי, הוא מישהו שאמור לעמוד באיזשהו סטנדרט מקצועי מסוים ומי שאחראי על הכתבת הסטנדרט המקצועי הזה, זה  האגף.

היו"ר משה גפני:

שואלת חברת הכנסת שלי יחימוביץ האם אחות לא מקבלת רישיון.

רביד דקל:

למיטב ידיעתי אחות לא כפופה לרישוי. לא. רופא כן, אבל לא אחות.

קריאה:

עורך דין, רואה חשבון, יועץ מס.

רביד דקל:

זה נכון שלא בכל המקצועות שזקוקים לרישוי יש את הכלי.

היו"ר משה גפני:

אני דווקא כעסתי על שלי יחימוביץ כשהיא דיברה על האחיות ועל המורים, כי לפי דעתי ישמעו את זה בכמה משרדים עכשיו ועוד מעט יביאו אכיפה מינהלית גם לזה.

רביד דקל:

נכון. זאת באמת המגמה. השאלה איזה גובה של סנקציה צריך להטיל, היא שאלה נפרדת, אבל קודם כל צריך בבסיס לחשוב האם זה לא נכון לתת למנחה המקצועי שאחראי על כל התחום הזה איזשהו כלי שהוא יותר מידתי משלילת הרישיון, כי מה יש לו היום? היום הוא נותן רישיון והוא יכול לקחת את הרישיון.  אני חושבת שלקחת את הרישיון זאת פגיעה הרבה יותר קשה במטה לחמו של הבן אדם הזה שהשקיע בהכשרה והוא עובד כמה שנים. 


זה הרציונאל שעומד בבסיס של הסנקציות האלה.  השאלה איזה גובה של סנקציה, זאת כבר שאלה שאפשר להתווכח עליה אבל אי אפשר לומר שבבסיס זה לא נכון.

שלי יחימוביץ:

למה על רופא לא מטילים סנקציה כספית על כל טעות שהוא עושה? אמרת שרופא כן כפוף לרישוי. רופאים עושים הרבה טעויות.

רביד דקל:

זה לא על כל טעות, אבל משום שבחוק הספציפי ההוא הסנקציה היחידה שיש מול טעויות שלו היא שלילת רישיון. המגמה עכשיו בחקיקה היא באמת כזאת שמכניסה את המנגנונים האלה.

היו"ר משה גפני:

משרד המשפטים תומך בזה.

רביד דקל:

בהטלת סנקציה?

היו"ר משה גפני:

על יועץ פנסיוני. זה נושא הדיון עכשיו.

שלי יחימוביץ:

אני מדברת על שכיר.

רביד דקל:

מה ההבדל בין יועץ פנסיוני לשכיר?

קריאה:

יש גם עובדים שכירים שהם לא יועצים.

רביד דקל:

יש מקומות בחקיקה שגובה העיצום הכספי למשל, ואני חושבת שחשבנו על זה במהלך הדרך, זה פשוט היה מאוד מאוד מסובך, גובה העיצום הכספי, בעיקר לתאגידים שיש שונות מאוד גדולה בין תאגידים שהם מאוד מאוד קטנים והם יכולים להיות מאוד מאוד גדולים, העיצום הכספי מחושב כנגזרת של הון עצמי, היקף נכסים, היקף הכנסות, מחזור. אז יש איזושהי מגבלת מקסימום.

שלי יחימוביץ:

אבל אם את מטילה את זה על הגוף עצמו, את לא חושבת שאת מקבלת את אותה תוצאה?

רביד דקל:

לא.

שלי יחימוביץ:

את מקבלת יותר אחריות מצד המנהלים כדי שהיועצים יעשו עבודתם נאמנה.

רביד דקל:

אני חושבת שזאת לא טבעת מספיק מהודקת כדי להבטיח את הסטנדרט המקצועי הראוי.

עודד שריג:

שלי, אם יועץ הפר את חובת הסודיות, נגיד שיועץ הפר את חובת הסודיות, את רוצה להטיל עליו עונש?

היו"ר משה גפני:

אתה תענה לכל אחד? משרד המשפטים הוא רק כוח עזר. בעל הבית זה אתה. הולכת להיות כאן התקפה גדולה נגדך. חכה.

עודד שריג:

היא כבר מתחוללת.

היו"ר משה גפני:

כן. הלוואי שאותי היו מתקיפים כך כמו שמתקיפים אותך.

יהודה טלמון:

אדוני היושב ראש, לטעמי יש כשל לוגי מסוים שמשום מה לא מדברים עליו. מר גפני נכנס ליועץ פנסיוני וקיבל ייעוץ רשלני. מטילים עיצום כספי. העיצום הכספי לא בא לפצות את מר גפני על הייעוץ הרשלני. העיצום הכספי  הולך לקופת המדינה. מתעשרת קופת המדינה כתוצאה מהייעוץ הרשלני. זאת התוצאה אליה אנחנו רוצים להגיע? זאת הכוונה? זה מה שצריך לקרות? 


נקודה נוספת אדוני היושב ראש. מדברים כל הזמן על בנקים. צריך להבין שיש הרבה מאוד סוכני ביטוח ועסקים קנים ואנחנו נגרום לכך שבמקום שיתעסקו בייעוץ פנסיוני, יתעסקו בייעוץ כסת"ח, וסליחה על הביטוי. לאף אחד לא יהיה את האומץ לתת ייעוץ אמיתי כי כל הזמן הוא יפחד מהעיצום שייפול עליו. 
זה יגיע לתופעה מסוג התופעות של המשפטיזציה שמדברים עליה שכל הזמן אתה רק תפחד מאיפה זה ינחת עליך כי אתה תפחד לקחת אחריות כי משמעות האחריות היא בסופו של יום פגיעה בכיס שלך. בעסקים קטנים המשמעות היא לסגור אותם. 

היו"ר משה גפני:

אני יכול להפריע לך באמצע דבריך? קודם כל, לגבי העניין של הכנסה שהולכת לאוצר המדינה וזה שנפגע לא יקבל, יש סעיף בחוק שאנחנו הכנסנו שהוא כן יקבל. סעיף 92כב. 

שגית אפיק:

הוועדה הכניסה את זה.

היו"ר משה גפני:

אנחנו הכנסנו את זה.  סעיף 92כב, תשלום לנפגע ההפרה.

יהודה טלמון:

אין לי בעיה עם הפיצוי לנפגע. 

היו"ר משה גפני:

לגבי הנושא של יפחד, אתה רוצה שנגיד לאנשים לא לפחד? מה לעשות? השאלה אם זה מידתי או לא מידתי.

יהודה טלמון:

צריך באמת לעשות הפרדה מוחלטת בין הפלילי לאזרחי. בייעוץ הרשלני האזרחי יש צעדים לכל מי שנפגע בייעוץ רשלני ואלה דברים שנדונים יום יום בערכאות שונות. יש ייעוץ רשלני של עורכי דין, יש ייעוץ רשלני של רואי חשבון, יש ייעוץ רשלני של יועצי מס, יש ייעוץ רשלני של מהנדסים, יש ייעוץ רשלני של רופאים, ואנשים משלמים את המחיר האזרחי על הייעוץ הרשלני בתביעות. 

היו"ר משה גפני:

אתה מדבר באופן ממש נחרץ. אתה בטוח בכל מה שאתה אומר? אתה לא חושב שיש צד שני מבחינתך? אני יועץ פנסיוני ואני לא מפחד, ואין עיצום כספי ואין כלום, יהיה מקרה, כי אגף שוק ההון התרשל במלאכתו אם הוא לא יעשה כלום כי המחוקק לא נתן לו עיצום כספי ולא נתן לו אכיפה מינהלית, והוא יתבע אותו לדין פלילי. הוא לא ילך לשלושה יועצים פנסיוניים אלא רק ליועץ אחד. הוא ילך אתו לדין פלילי. אתה אמרת את המילה דין פלילי כלאחר יד. אתה יודע מה זה לעובד כזה שמשתכר 8,000 שקלים בחודש ללכת לבית משפט עם כתב אישום על דין פלילי? אתה יודע את המשמעות?

עודד שריג:

אפילו אם הוא יצא זכאי.

היו"ר משה גפני:

כן. אתה מבין את המשמעות של זה? אתה אמרת את זה כלאחר יד.

יהודה טלמון:

לא, ממש לא כלאחר יד.

היו"ר משה גפני:

עיצום כספי, אם אנחנו יורדים לרמת עיצום נמוכה, אותו אחד שהולך לדין פלילי היה מוכן לשלם כסף כדי להימנע מזה.

אבי ניסנקורן:

אם זה נופל לגדר הפלילי, שילך לדין פלילי. אני לא חושב שצריך לעשות כאן אפור, לבן ושחור.

יהודה טלמון:

אני מתחבר לחלוטין לדברים שנאמרו על ידי מר אבי ניסנקורן. מי שפלילי, שיעמוד לדין פלילי.  כך לא מטפלים בעבריינים. העיצום הכספי, ואני עושה הפרדה מוחלטת בין הפיצוי לנפגע לבין הכסף שהולך לקופת המדינה. הכסף שהולך לקופת המדינה לא מקדם דבר והשוט של שלילת הרישיון הוא לא שוט מספיק חזק? מי שלא מפחד משלילת הרישיון, מה שיפחיד אותו זה ה-12 אלף שקלים? זה מה שיפחיד אותו?


צריך להבין שהייעוץ הוא לא רק בבנקים. הייעוץ נמצא בהרבה מאוד עסקים קטנים ובעסקים האלה, סוג כזה, זה פעם אחת וזה גומר את העסק. 

אמנון כהן:

הנזק שם יותר גדול.

יהודה טלמון:

בפעם אחת גומר את העסק.

מירי רובינו:

אני יושבת ראש ארגון העובדים בבנק לאומי. 

היו"ר משה גפני:

את דיברת עלי טובות ב"הארץ"?

מירי רובינו:

אני תמיד מדברת עליך רק טובות, עד עכשיו לפחות.

שי חרמש:

זה לא העיתון המתאים לדבר על גפני.

היו"ר משה גפני:

אני לא קורא את עיתון "הארץ".

מירי רובינו:

זה היה במקרה.


אם אני מתחברת למה שאמרת בתחילת דבריך, לנושא יועצי ההשקעות, אני באופן אישי באמת מכה על חטא. אני לא הייתי מודעת לנושא הזה. אני יכולה לומר לך – כרגע זה הנושא השולי – שאצלנו בבנק הרבה יועצי השקעות רוצים להתלות את הרישיון שלהם.

היו"ר משה גפני:

כלומר?

מירי רובינו:

להפסיק לייעץ. אמרו כאן שהיועצים מפחדים ואני אומרת שהם לא פוחדים אלא הם משותקים והשיתוק הזה לדעתי לא טוב  לאף אחד וזה   גם מה שיקרה בנושא של הייעוץ הפנסיוני. 


אני דווקא רוצה לדבר על משהו אחר. אני רוצה לדבר על זה שמתעלמים כאן לגמרי ממה שקורה, ואני יכולה לתת דוגמה מהבנק שלנו. בבנק שלנו יש פיקוח מאוד מאוד מאוד הדוק על היועצים ובכלל על כל העובדים בבנק. אני רוצה לתת לכם איזושהי דוגמה שהיא ממש מצחיקה. כדי לקבל רישיון ייעוץ, שוק ההון צריך לתת רישיון. אחד העובדים שלנו עשה סטאג' ותוך כדי בחינתו, הבנק החליט שהוא לא ראוי להיות יועץ. ולמה הוא לא ראוי להיות יועץ? אמרו שהם מזהים איזשהו סיכון באיש. הודיעו את זה לרשות. באה הרשות  ושאלה מה זאת אומרת, מי אתם שתחליטו שהוא לא יקבל רישיון. הבנק אמר שהוא יושב אתו, יש מנחה שיושב אתו  והבנק החליט שהוא לא ראוי. הרשות אמרה: לא, יש לו מספיק זמן לסטאג' והוא יקבל את הרישיון. הבחור קיבל את הרישיון והיום הוא לא מייעץ בבנק אבל יש לו רישיון. מה אני באה לומר לכם? שאצלנו בבנקים יש אכיפה. אף אחד לא יושב ומחכה שהרשות תבוא ותתחיל להטיל סנקציות כלשהן.

היו"ר משה גפני:

מה את מציעה לעשות? אני שואל את כולם. מה את מציעה לעשות?

מירי רובינו:

להסיר את העיצום הכספי. 

היו"ר משה גפני:

אבל על פי החוק הקיים יש עיצום כספי גבוה.

מירי רובינו:

מר גפני, אני אומר לך שהחוק הקיים הוא בעייתי והם לא יכולים להטיל עיצום כספי והם יודעים שהם לא יכולים להטיל עיצום כספי.

היו"ר משה גפני:

למה?

מירי רובינו:

בואו לא ניכנס לזה. הם יסבירו לך. ואם לא, המשפטנים שלנו יסבירו לך והם יודעים את זה טוב מאוד.


היה קודם פיצוי. היום אין פיצוי, אבל כרגע נעזוב את זה. אני לא יכולה לאפשר לעובד מהשורה שלנו שהוא עובד בתחילת דרכו בחיים, יש לו משכנתא, יש לו שני ילדים קטנים, הוא צריך לשלם לגן, אני לא יכולה לחשוב על זה בכלל שמישהו שעשה איזו עבירה מינהלית – ואני מדברת על עבירה מינהלית – שהוא לא בירר צורכי לקוח בגלל שהיה עליו לחץ, שהוא לא צלצל אליו פעמיים בשנה  כמו שהוא צריך לעשות, שהוא לא שמר את המסמך שהוא היה צריך לשמור במשך שבע שנים, כל מיני דברים באמת שוליים, אני לא יכולה לאפשר לאיש הזה לשבת חשוף. אני יכולה להגיד לך שאנחנו בבנקים התכנסנו כל הוועדים של הבנקים ואם החוק הזה יעבור ---

היו"ר משה גפני:

שביתה.

מירי רובינו:

לא. מה פתאום? אתה יודע שאני לא מאיימת. נכון? אני באמת לא אומרת את זה בצורה מאיימת. אנחנו פשוט נגיד ליועצים להפסיק לתת ייעוץ. אז לא יהיה ייעוץ בבנקים וכך אנחנו נעשה גם בלי יועצי השקעות. לא יהיה ייעוץ. לא איכפת לי. העובדים לא ישבו ויהיו חשופים לדבר הזה כי יש עליהם עיצומים בבנק, בתוך הבנק עצמו. אתם מעלים על דעתכם שמישהו לא יעבוד כמו שכתוב בספר והוא ימשיך לעשות את הדברים האלה? יש דברים הרבה יותר חמורים בבנק. אתה יודע מה זה להיות מוזמן ליחידת הביקורת בבנק לאומי? עדיף להיות במשטרה ולא ביחידת הביקורת. תאמין לי, ואני לא אומרת את הדברים האלה סתם.

היו"ר משה גפני:

תודה.  איגוד הבנקים.

רן ונגרקו:

קודם כל, אני מבקש לעשות סדר בסכומים. לפי מה שאני רואה היום, הסכומים הם לא 5,000 שקלים אלא הסכומים הם 10,000 שקלים, 20 אלף שקלים ו-25 אלף שקלים, 30 אלף שקלים.

היו"ר משה גפני:

אתה קורא מהחוק של הרשות לניירות ערך? כי זה יותר גבוה שם.

רן ונגרקו:

לא. אני תכף אגיע גם לשם.

היו"ר משה גפני:

לאן אתה הולך להגיע?

רן ונגרקו:

לחוק ההוא.

שגית אפיק:

איזה נוסח אתה קורא?

רן ונגרקו:

את הנוסח שחילקתם הבוקר. עמוד 22, סוכן יחיד, ולפי מה שאני זוכר מהישיבה הקודמת הכוונה של האגף היא שכל מה שרלוונטי לסוכן יחיד, יחול על יועץ פנסיוני. זה 10,000 שקלים, 20 אלף, 25 אלף שקלים, 37,500 שקלים, לפי מכפיל של 150 אחוזים.

היו"ר משה גפני:

מה שאנחנו דנים בו עכשיו זה עובד יחיד שהוא עובד של תאגיד.

רן ונגרקו:

אבל היועץ הפנסיוני לא נכנס לרובריקה הזאת.

היו"ר משה גפני:

מאיפה אתה יודע?

רן ונגרקו:

תשאל אותם. אני שאלתי אותם בישיבה  הקודמת.

קריאה:

הוא צודק.

שלי יחימוביץ:

יש סוכן שהוא לא עובד של תאגיד וסוכן שהוא כן עובד של תאגיד.

קריאה:

זה בחוק הייעוץ הפנסיוני הרלוונטי.

רן ונגרקו:

בעמוד 38 הסכומים הם הרבה יותר גבוהים.

נטע דורפמן רביב:

את זה לא תיקנו עדיין.

רן ונגרקו:

אולי תגידי לי את הסכומים כדי שאני אדע על מה אני מדבר.

היו"ר משה גפני:

אני מבקש ממך לא לדבר על עמוד 38. לא היינו שם.

רן ונגרקו:

אני מדבר על עמוד 22.

היו"ר משה גפני:

דבר על עמוד 23.

רן ונגרקו:

אם הם יאמרו לי שעל היועץ הפנסיוני חל עמוד 23.

היו"ר משה גפני:

לא, הם לא יגידו לך. אני לא ארשה להם כי עוד לא דיברנו על יועץ פנסיוני. כרגע אנחנו מדברים על יחיד שהוא עובד תאגיד, שזה גם יועץ פנסיוני. אתה מעריך שמה שתיקנו כאן, גם נתקן שם, ולא שאני יודע את זה. תתייחס לעמוד 23.

רן ונגרקו:

אני מתייחס  לעמוד 23. בהנחה שעל יועץ פנסיוני חל סכום של 5,000 שקלים, 10,000 שקלים, 15 אלף שקלים.

היו"ר משה גפני:

כן, כרגע.

רן ונגרקו:

כרגע. צריך לזכור שיש עוד שתי מדרגות של ענישה שזה 150 אחוזים מה-15 אלף שקלים, שזה שלושים אלף שקלים.

שגית אפיק:

זה הפלילי.

רן ונגרקו:

לא, זה לא הפלילי.  למעשה זה ברשימה הפלילית אבל הוא נעשה ללא יסוד נפשי. לכן זאת עבירה מינהלית לכל דבר ועניין ואפשר להטיל עליה עד 200 אחוזים מה-15 אלף, שזה שלושים אלף שקלים. דיברנו על זה בדיון הקודם.

שגית אפיק:

תעשה סדר בדברים.

היו"ר משה גפני:

בוא נעצור לרגע. טוען רן שהסכום של ה-15 אלף שקלים, יכול להכפיל את עצמו ל-30 אלף שקלים. הטענה שלו היא שהסכום יכול להגיע לשלושים אלף שקלים. האם אנחנו מדברים במקרה הזה על עבירה פלילית או לא על עבירה פלילית? הרי הולכים כאן לעבירה מינהלית.

נטע דורפמן רביב:

כן. מדובר על מצב שיש יסוד עובדתי של עבירה פלילית חמורה שלא נדרש יסוד נפשי של עבירה פלילית חמורה. כלומר, במעשים החמורים ביותר של אותו יועץ פנסיוני, אפשר יהיה להטיל עליו עד שלושים אלף שקלים.

שלי יחימוביץ:

אבל זה לא רלוונטי לחוק הזה. זה רלוונטי לחוק הזה?

נטע דורפמן רביב:

כן.

היו"ר משה גפני:

כן, על זה אנחנו מדברים.  נטע, תגידי לי מה המקרה בו יוטלו על העובד הזה שלושים אלף שקלים. מה הוא עשה ולמה מטילים עליו כפל קנס. מה המקרה?

נטע דורפמן רביב:

אני אתן דוגמה של עבירה פלילית. 

היו"ר משה גפני:

תני לי דוגמה למקרה עליו דיבר רן, שהוא מקבל שלושים אלף שקלים.

נטע דורפמן רביב:

דוגמה לסוג של עבירה פלילית פחות חמורה היא הפרה של חובת הסודיות. יש חובה של יועץ, של בעל רישיון, לסודיות כלפי הלקוח אלא אם כן הלקוח מוותר על החובה הזאת. אותו עובד של הבנק שמפר את חובת הסודיות כלפי הלקוח, הוא עצמו מפר, לא הבנק. בבנק חובת הסודיות התקיימה אבל אותו עובד הולך ומספר את הנתונים הכספיים והפנסיוניים של אתו אדם שהיה אצלו. זאת הפרה של חובת סודיות של אותו עובד וזאת לא הפרה שתמיד אפשר יהיה לייחס לבנק. במקרה הזה אפשר יהיה להטיל עליו עיצום כספי בגובה של 22,500 שקלים.

היו"ר משה גפני:

קודם כל, הטילו עליו 15 אלף שקלים. 

נטע דורפמן רביב:

אפשר יהיה להטיל עליו במקרה הזה אפילו 22,500 שקלים, במקרה שהוא הפר את חובת הסודיות.

היו"ר משה גפני:

אבל כתוב 15 אלף שקלים.

קריאה:

זה פי אחד וחצי.

נטע דורפמן רביב:

אני אזכיר. יש לנו בעצם חמישה סוגים של הפרות. שלושה סוגים מתוכם הן הפרות שמנויות בתוספת, שהן לא מהוות היום עבירה פלילית ויש עוד שני סוגים, סוגים שנשארו בגדר עבירה פלילית אבל יכול להיות מצב שאנחנו לא נבדוק את המודעות ואת היסוד הנפשי של אותו אדם ובכלל זה לא במשטרה אלא זה אצלנו ואנחנו נטיל עיצום כספי. במקרים האלה, הפרות שנשארות גם מכאן במקרים מסוימים ללכת למסלול פלילי, אפשר יהיה להטיל עיצום כספי כאשר הוא או 150 אחוזים, שזאת הדוגמה שנתתי לגבי סודיות.

אני אתן דוגמה להפרה של מאתיים אחוזים. הוא קיבל טובת הנאה בקשר עם ייעוץ פנסיוני. אותו עובד, מישהו נתן לו טובת הנאה בקשר עם הייעוץ הפנסיוני. זאת יכולה להיות עבירה פלילית אבל המסלול שלנו הוא מסלול חלף עבירה פלילית שמאפשר הטלה של עיצום כספי במקרה הזה ובוודאי שהוא קיבל ולא הבנק קיבל את טובת ההנאה.

ציון שמע:
העובד הזה ימצא את עצמו מחוץ לבנק, אם הוא עבר עבירה פלילית.

נטע דורפמן רביב:

יכול להיות אבל אנחנו לא יכולים להיות בטוחים.

היו"ר משה גפני:

אני קודם רוצה להבין. זה לא פלילי או כן פלילי?

נטע דורפמן רביב:

במקרים בהם יש מודעות נפשית ושהמשטרה מחליטה שיש מקום להעמיד לדין, הפרקליטות מחליטה שיש מקום להעמיד לדין.

שלי יחימוביץ:

זאת עבירה שאין בה יסוד נפשי?

נטע דורפמן רביב:

לא חייב להיות.

שלי יחימוביץ:

איך טובת הנאה בלי יסוד נפשי?

נטע דורפמן רביב:

אדם קיבל מתנה מגופים מוסדיים כאשר אסור לו לקבל.

שלי יחימוביץ:

היסוד הנפשי מאוד ברור. כשאני מקבלת מתנה, אני יודעת שאסור לי.

נטע דורפמן רביב:

אבל אנחנו לא שולטים, להבדיל מרשות ניירות ערך, בהליך הפלילי ולא יכולים לשלוט על כך שרשויות האכיפה הפליליות יחליטו שיש להעמיד במקרה הזה לדין פלילי. הם יכולים לחשוב שאין עניין לציבור במקרה הזה.

אבי ניסנקורן:

זה לא הגיוני.

נטע דורפמן רביב:

יש מקרים כאלה. הם יכולים לחשוב כך. יש סיבות וסיבות רבות ומגוונות מדוע לא מעמידים לדין פלילי אנשים במדינת ישראל. זאת המשמעות של חלף הליך פלילי. זאת המשמעות של קנסות של חלף הליך פלילי.

מירי רובינו:

עובדי מדינה לא נמצאים בסיטואציה הזאת? למה על עובדי מדינה לא מטילים קנס ולמה דווקא על הבנקים? 

נטע דורפמן רביב:

דבר נוסף. האדם מפר את תנאי הרישיון שלו. אנחנו נותנים רישיון לאותו יועץ. הוא מקבל רישיון מהממונה שיש בו תנאים מסוימים. הוא עצמו הפר את תנאי הרישיון.

אבי ניסנקורן:

מה ההבדל בין עובד שמקבל טובת הנאה שהוא פקיד במדינה? נניח שמישהו מאגף שוק ההון קיבל טובת הנאה. אז מה? אז אין לו רישיון. אז מה?

קריאה:

זאת עבירה וזאת עבירה.

היו"ר משה גפני:

מה המקרה שאני משלם 15 אלף שקלים?

נטע דורפמן רביב:

הדבר היחידי שאפשר להטיל בגינו 15 אלף שקלים, אם יש חיוב בהתאם למה שהוועדה הוסיפה  להודיע ללקוחות או לפרסם – למעשה אין מקרה כזה  על יועצים פנסיוניים אלא רק על הבנקים יכול להיות. זה לא רלוונטי. 

שגית אפיק:

לגבי יועצים פנסיוניים זה יהיה 5,000 ו-10,000 שקלים. למעשה כאשר אם לצד זה יש עבירה פלילית – אני רוצה לראות אם אני מבינה נכון – אז לפי מידת חומרתה אפשר יהיה פי אחד וחצי מהסכום. זאת אומרת, לא 10,000 שקלים אלא 15 אלף שקלים, או פי שניים, שזה יכול להגיע לעשרים אלף שקלים.

נטע דורפמן רביב:

לא. זה יהיה 22,500 שקלים כי 15 אלף זה הסכום.

שגית אפיק:

אם הסכום של 15 אלף לא מתקיים לגבי יועצים פנסיוניים? 

היו"ר משה גפני:

קחו בחשבון שלא הבנתי. תסבירו לי כמו שאתם מסבירים למי שלא מבין כלום.

עודד שריג:

אני אנסה.

היו"ר משה גפני:

15 אלף שקלים, מה שכתוב כאן, קיים או לא קיים?

נטע דורפמן רביב:

במצב היום, את התוספת אפשר לשנות.

שגית אפיק:

האם יש הפרה היום לפי הצעת החוק שחלה לגבי יועצים פנסיוניים?

נטע דורפמן רביב:
יש הפרה אחת ספציפית, הודעה  ללקוח.

היו"ר משה גפני:

אני שאלתי שאלה ספציפית. תעני לי כן או לא.

נטע דורפמן רביב:

התשובה היא כן.

היו"ר משה גפני:

יש 15 אלף שקלים. מה המקרה ?

נטע דורפמן רביב:

מקרה מאוד ספציפי.

ציון פיניאן:

כמה פעמים השתמשתם בו במשך חמש השנים האחרונות?

היו"ר משה גפני:

לא, הם לא השתמשו בכלל.

נטע דורפמן רביב:

אם יש חובה ליועצים שיושבים בבנק להודיע ללקוחות שלהם על כך שהוטל עליהם עיצום כספי לדוגמה, וזה יכול להיות וזה קורה, אם הם לא מודיעים, אפשר יהיה להטיל 15 אלף שקלים. זה המצב. לא הודיע ללקוח או לא פרסם את דבר הטלת העיצום הכספי. על פרסום, אנחנו מניחים שזה יוטל.

שגית אפיק:

זה לא יהיה על הבנק.

נטע דורפמן רביב:

למה? הודעה ללקוח יכולה להיות.

היו"ר משה גפני:

נטע, תנסי להיות ממוקדת. לפעמים יש תשובות שהן קצת קשות ומסובכות, אבל לא נורא. אני שואל האם יש מקרה. לפי מה שהבנתי ממך, אין מקרה של 15 אלף שקלים. למה? כי אם הנושא של הודעה או כל הדברים האלה, אני כוועדה לא חושב שצריך להטיל את זה על העובד. את זה צריך להטיל על הבנק. 

נטע דורפמן רביב:

רוב הסיכויים שזה יוטל על הבנק.

היו"ר משה גפני:

רוב הסיכויים, אמנם כתוב בגמרא שלא הולכים בממון אחר הרוב. אם על פי רוב את אומרת שאין את המקרה הזה, אני רוצה למחוק אותו. כמה שיהיה כתוב פחות, שיהיה כתוב פחות. עכשיו נדבר על מה יקרה עם עבירה פלילית כאשר נניח הסכום הגבוה הוא 10,000 שקלים. אגב, זה לא יישאר ב-10,000 שקלים, אבל הסכום הגבוה הוא  10,000 שקלים. תעשו פי שלוש. בסדר. אתם החלטתם להגיע לשלושים אלף שקלים אבל את ה-15 אלף שקלים, לשם מה אתם צריכים אותם? אין מקרה כזה. סתם להפחיד את העובדים?

נטע דורפמן רביב:

אפשר לבדוק אם יש מקרים.

היו"ר משה גפני:

זה בסדר. בדיקה זה תמיד טוב, במיוחד ערב פסח.

רן ונגרקו:

לאחר ששמנו לב שזה  שלושים אלף שקלים, אני רוצה להזכיר שבחוק השני, בחוק האכיפה המינהלית של רשות ניירות ערך, ברגע שבן אדם קיבל את הקנס שם, את העיצום הכספי, למעשה נחסם ההליך הפלילי. אי אפשר לבוא לבן אדם הזה ולומר לו שאחרי שאנחנו לקחנו אותו להליך המינהלי, עכשיו נבוא ונפתח נגדך הליך פלילי. כאן זה לא קיים. זאת אומרת, כאן בן אדם גם יכול לקבל בסופו של דבר, היועץ הפנסיוני, את השלושים אלף שקלים אחרי שהוא עבר את ההליך ואמרו לו לפרסם את זה בכל המקומות, אחרי כן, אחרי שנה, יכולה לבוא משטרת ישראל והפרקליטות ולפתוח נגדו בהליך פלילי על אותו מעשה בדיוק ואף אחד לא יכול למנוע את זה. מה שכן יש, זאת פרוצדורה של החזר הסכום שהוטל עליו, אבל אחרי שהוא נמרח בביצים ובזפת בהליך המינהלי, הוא יעבור שוב את התהליך הזה.

היו"ר משה גפני:

פרופסוור שריג ישיב לך. מה קורה בבנק מבחינת הנהלת הבנק אם אתם תפסתם יועץ פנסיוני שעשה עבירה כזאת, אחת מהעבירות האלה, רשלנות וכולי, והוא הטעה לקוח וכל הדברים האלה? מה אתם עושים לעובד הזה?

רן ונגרקו:

ביחסי עבודה בכל בנק ובנק, יש יחסים עם הוועד.

היו"ר משה גפני:

בערך. 

רן ונגרקו:

אולי מירי תוכל לענות על זה .

ציון שמע:

הם מפטרים אותו.

עודד שריג:

לא, זה לא מה שאמרתם ביום ראשון. ביום ראשון אמרתם שמעבירים אותו לתפקיד אחר שימלא במקום אחר.

היו"ר משה גפני:

בנק לאומי נחשב הבנק המקל עם העובדים או המחמיר עם העובדים?

מירי רובינו:

מחמיר.

היו"ר משה גפני:

מחמיר. יחסית לבנקים אחרים. בנק המזרחי מקל?

מירי רובינו:

לא יודעת. אנחנו מחמירים עם כל העובדים שלא עובדים לפי הנוהל.

אבי ניסנקורן:

הוועדים יתחרו מי מחמיר יותר?

היו"ר משה גפני:

לא. אני רוצה לדעת כי היא יושבת ראש ועד העובדים ואני רוצה לדעת האם אנחנו מדברים על בנק שהוא מחמיר הוא מקל. את אומרת מחמיר.

מירי רובינו:

כן.

קריאה:

כולם מחמירים.

היו"ר משה גפני:

אני עובד בבנק לאומי ואני עשיתי רשלנות וייעצתי ייעוץ פנסיוני או לא חשוב מה ואני נמצא באותה משרה שאיננה משרה בכירה. נתתי ייעוץ, הטעיתי לקוח, הוצאתי הודעה, לא חשוב מה, לא שמרתי על חיסיון. בקיצור, עשיתי דברים לא טובים. קורא לי מנהל הבנק. מה הוא עושה לי? מה הוא יכול לעשות לי? ברור שהתרשלתי.

מירי רובינו:

אם התרשלת בצורה בוטה, כלומר, עברת על נהלים, עשית דברים שלא היית צריך לעשות.

היו"ר משה גפני:

עברתי על נהלים של הבנק.

מירי רובינו:

ואסור היה לך לעשות? אתה יכול להיות מפוטר.

היו"ר משה גפני:

ואם לא מפוטר, מה יכול לקרות?

מירי רובינו:

אם לא מפוטר, קודם כל בוודאי שיתלו את הרישיון שלך ויעבירו אותך לעבודה אחרת.

היו"ר משה גפני:

ואם לא יתלו את הרישיון שלי? יש לפני כן עוד משהו?

מירי רובינו:

הבנק לא יאפשר לך להמשיך לייעץ. זה ברור לחלוטין.

היו"ר משה גפני:

לא יכולים להעביר אותי  לתפקיד אחר שם אני אקבל פחות משכורת?

מירי רובינו:

אין פחות משכורת.

היו"ר משה גפני:

כלומר, פגיעה כספית לא יכולה להיות.

מירי רובינו:

לא.

היו"ר משה גפני:

או פיטורים.

שלי יחימוביץ:

מה איכפת לך? אתה  הרי לא רוצה לפגוע בעובד. 

היו"ר משה גפני:

אני רוצה לדעת את העובדות. 

שלי יחימוביץ:
אתה רוצה להגן על הלקוח. הם מגינים על הלקוח.

עודד שריג:

לא,   אני אגיד לך מה הם אמרו ביום ראשון בשאלה הזאת.

היו"ר משה גפני:

פרופסור שריג, תשיב.

עודד שריג:

ביום ראשון הם הסבירו שלא צריך להיות קנס כספי משום שיש לנו סמכות לשלול רישיון. הם אמרו שכאשר שוללים רישיון – במלים שלהם אני אומר – זאת הופכת להיות בעיה של הבנק. למה? כי לבן אדם יש קביעות ואי אפשר לפטר אותו ואי אפשר להוריד לו משכורת ויעבירו אותו לתפקיד אחר. זאת אומרת, אדם שנתפס ברמאות, הוא נתפס ברמאות בייעוץ פנסיוני, יהפוך להיות רמאי ברשות במקום אחר.

שלי יחימוביץ:

להפוך אותו לרמאי, זה כבר לא מינהלי אלא זה פלילי. אם הוא רמאי, זה כבר פלילי.

עודד שריג:

אני רוצה להתייחס מאפס. נפגשנו ביום ראשון ואנחנו הצענו הצעות.

מירי רובינו:

אתה מסלף את מה שאמרנו.

עודד שריג:

אני נוהג לצטט דברים בשם אומרם כדי להביא גאולה לעולם. 

מירי רובינו:

זה כמו שאמרת שהיועצים מקבלים בונוסים ויש להם משכורת 13 ואני לא יודעת מאיפה הבאת את זה. על סמך זה אתה גוזר קנסות. אבל בסדר. סליחה שהפרעתי לך.

עודד שריג:

אני לא אגיב. אנחנו באמת נפגשנו ביום ראשון והצענו הצעות שונות. אמרנו שאנחנו מוכנים להתגמש בכל מיני נקודות. ביקשנו מהם לחזור אלינו עם תשובה אבל אף אחד מהם לא טרח לחזור אלינו עם שום הצעת פשרה. הבנקים הולכים כאן על הכול או לא כלום ואני אומר מראש שהיושב ראש ביקש מאתנו להנמיך את הקנסות ואנחנו מוכנים. אני עוד לא יודע מה, לא דיברנו, אבל אני מצהיר הצהרה חד משמעית שאנחנו מוכנים להנמיך את הקנסות.

היו"ר משה גפני:

להנמיך את הקנסות. את זה אמרת.

עודד שריג:

אני אומר יותר מזה. אנחנו גם הכנסנו לשיקולי ההפחתה את גובה השכר של בן אדם. אני חושב שזה גם חשוב, כדי שניקח בחשבון שאדם שמשתכר מעט, לא נקנוס אותו בצורה לא מידתית. הדברים צריכים להיות מידתיים ואנחנו ניקח אותם בחשבון. אנחנו חושבים ששלילת רישיון שהציעו בישיבה, היא סופר בעייתית משום שזה מטה לחמו של אדם. אנחנו נזהרים ברותחין. בעניין הזה לא נוגעים בשלילת רישיון. אנחנו מאוד מאוד נזהרים.

שלי יחימוביץ:

יש לזה עוד סייד אפקט לשלילת הרישיון. היא הופכת את הבנק להרבה יותר זהיר ולמי שמשליט את הרגולציה בעצמו. פנימית.

עודד שריג:

אני מסכים שגם המעביד בעניין הזה, אני מסכים לחלוטין, אבל שוב אני אומר שזה לא בכדי שלא נקטנו באמצעים שעומדים לרשותנו כיום. אנחנו עושים את הדברים מתוך שיקול דעת והסתכלות  על העובדים. אנחנו לא מחפשים לקנוס, אלא אנחנו מחפשים שאנשים יתנהגו בצורה נורמטיבית.


תראו מה קרה כאן. אנחנו הפכנו את הדיון הזה, ויושבת כאן ההסתדרות  ובמקום להגן על מיליוני מבוטחים ---

שלי יחימוביץ:

מה רע בלהגן על עובדים?

עודד שריג:

רגע. מיליוני המבוטחים הם גם עובדים.

שלי יחימוביץ:

בוא נגן עליהם מבלי לפגוע בעובדים.

עודד שריג:

אני אקח את הדוגמה שהיא אמרה. היא אמרה שהוא לא בירר צורכי לקוח וזה פגם מינהלי. תחשבי על מישהו שקיבל ייעוץ מבלי שביררו את הצרכים שלו. מישהו קיבל ייעוץ בלי שביררו את הצרכים שלו.

שלי יחימוביץ:

הרטוריקה של להגן על הצרכן, אנחנו מכירים אותה. אנחנו חיים אותה. אנחנו רק שוכחים שכל הצרכנים הם גם אנשים עובדים ולכן יש לנו צורך גם להגן על העובדים.

עודד שריג:

אני מוכן.

שלי יחימוביץ:

מה שאתה אומר, זה המובן מאליו.

עודד שריג:

לא להם. לנו.

מירי רובינו:

בוא אני ארגיע אותך.

עודד שריג:

לא, עוד לא סיימתי את דבריי. אני לא רוצה להירגע.

שלי יחימוביץ:

אין רע בלהגן על עובדים. 

עודד שריג:

אין מסכים.

שלי יחימוביץ:

אין רע. אין פסול. אנחנו לא מתביישים בזה.

עודד שריג:

שלא יהיה ספק, אנחנו מגינים. הכנסנו כאן אלף הגנות. אני רוצה לומר שזה לא בכדי שאנחנו לא כופים. לא בכדי הורדנו את הסכומים. ביקשנו בהפחתה לקחת שיקולים אישיים וזה בפנים. לקחנו בחשבון את רמת השכר וזה בפנים. תזכרו שמדובר כאן ביועצים. ליועצים יש אחריות. מה שהם מבקשים זה להסיר את האחריות מהיועצים.

ציון שמע:

זה לא נכון. 

עודד שריג:

מה שהם מבקשים זה להסיר את האחריות מהיועצים, לדאוג שהם יהיו חסינים. אני לא רוצה שהם יהיו מוטרדים אבל במידה. אני רוצה להזכיר לכם גם שיש חוקים אחרים. תחשבו על אותו יועץ שהוא בפן אחד מייעץ בעניינים פנסיוניים ובפן אחר הוא מייעץ בענייני השקעות.

שלי יחימוביץ:

את זה אתם חוללתם. לא העובדים.

עודד שריג:

סליחה, אני לא חוללתי את זה. כל מה שאני אומר זה שרמת הענישה שאנחנו מבקשים היום היא יותר נמוכה מאשר הכוח שקיים בידינו לענוש כרגע. אני חוזר ואומר שאני מוכן להפחית, כפי שביקשת. אני מוכן להפחית עוד יותר אבל אני חושב שלהגיד שהם יהיו חסינים לחלוטין, זה לא נכון וזה לא נאות.

ציון שמע:

אף אחד לא אמר את זה.

עודד שריג:

להגיד שהעונש שיעמוד לידינו, לרשותנו, הוא רק שלילת רישיון, זה לא נאות. זה מביא אותנו למצבי קיצון כי אנחנו בעונש הזה נזהרים מאוד מאוד ולא נוקטים בו.

לכן אני אומר יותר מזה. המצב הגרוע, אני לא אמשוך את החוק כי החוק הזה הוא חשוב, הוא חוק צרכני ממדרגה ראשונה. לכל היותר אני אמשוך את התיקון לחוק הייעוץ ואני אשאר עם הסטטוס הקיים בייעוץ שאני יכול להטיל 12,500 שקלים ולא 5,000 ואני מוכן להוריד את ה-5,000 שקלים. אל תגידו לא כי אנחנו לא השתמשנו בו מתוך מחשבה. אנחנו לא השתמשנו בו מתוך רצון לא לפגוע. הסמכות נתונה בידינו ואנחנו היום מקלים על העובדים. זה שלא שמתם לב לזה עד היום, אני מבין, אבל הסמכות בחוק הקיים נתונה בידינו.

היו"ר משה גפני:

פרופסור שריג, למה לא השתמשתם בחוק הזה? מירי רמזה אולי משהו שאני לא יודע. היא אמרה שאתם יודעים למה לא יישמתם את זה.

ציון פיניאן:

השאלה אם היו מקרים שהייתם צריכים ליישם את זה ולא יישמתם.

עודד שריג:

האם היו מקרים בהם יכולנו ליישם על יועצים?

היו"ר משה גפני:

ולא יישמתם.

עודד שריג:

התשובה היא יכול להיות שכן, יכול להיות שלא, אני לא יודע את התשובה אבל תכף אליאור גבאי, שהוא המשנה ואחראי על האכיפה יוכל להתייחס לשאלה הזאת. אני אומר שוב, בדגשים שלנו, איפה אנחנו מחפשים את הבעיה, זה בהתנהגות נאותה קודם כל של הגופים. קודם כל, שם. אני באמת מוכן, והצעתי בישיבה כל מיני דברים. לדוגמה, כמו שאנחנו אמרנו שגם במקרים שחברה מתנהלת בצורה נאותה, אנחנו ניקח בחשבון התנהלות נאותה כמשהו שאנחנו מתחשבים בו בשאלה שלנו, אמרתי שנקבע עקרונות שאם אדם מתנהל בהתאם לעקרונות וזה קרה אגב שכחה, נטל ההוכחה לזה שהוא לא היה, עובר אלינו. לא יכולים לעשות כלום. הם לא הסכימו. הם רוצים הכול או כלום. אנחנו הצענו שלוש הצעות בפגישה – לאף הצעה מקלה הם לא התייחסו. הם סירבו לחזור אלינו עם הצעה נגדית.


אני אומר שוב, אני לא מחפש את העובדים. אמרתי את זה בעבר ואני חוזר על זה עכשיו. אנחנו רוצים שההתנהלות תהיה נאותה, אבל מקום שאדם לא בירר צורכי לקוח, יש כאן פגיעה בחוסך שהיא קרדינאלית בחסכון שיכול לקחת עשרות שנים.

שלי יחימוביץ:

אני שוב מחזירה אותך לשאלה למה לא להטיל את הסנקציה על הבנק עצמו.

עודד שריג:

לא סותר. הנהלים של הבנק אומרים שהוא חייב לברר את צורכי הלקוח והבן אדם לא בירר, האם הבנק נהג כשורה? הבנק נהג כשורה בזה שהוא שם נהלים נאותים.

שלי יחימוביץ:

לא, לא נכון.

עודד שריג:

הוא שם ממונה על הפיקוח. הוא שם מבקר. 

היו"ר משה גפני:

אליאור גבאי, אני רוצה לדעת, אני מוטרד מהעניין, מה היעד היום. שאל חבר הכנסת ציון פיניאן האם היה לכם מקרה בו עובד בעל רישיון עבר עבירה שלפי החוק הקיים אתם רשאים להטיל עליו קנס של 12,500 שקלים. האם היה לכם מקרה כזה  והאם פעלתם על פי זה, ואם לא, למה?

אליאור גבאי:

בהקשר הספציפי הזה של המקרה הפרטני של עובד שהוא שכיר ובעל רישיון, שנמצא שהוא פעל ברשלנות, כפי שתיארו כאן קודם, כל תהליך הייעוץ, מאחר שהוא חדש ומאחר שאנחנו עד כה התמקדנו בגוף ולא בעובד הספציפי, לא נתקלנו  במקרה כזה  שביססנו תהליך ראייתי פיקוחי שמצא מקרים כאלו עד היום. כל תהליך ההתאמה של הוראות הדין ותהליך האכיפה באמת מתכוונן לעולם החדש גם מצדנו  ואנחנו כרגע, ובימים אלו, מרחיבים את האכיפה שלנו גם לתחום של הייעוץ והשיווק. אין לי ספק שבעתיד יהיו לנו עשרות מקרים מהסוג הזה.


אני רוצה לחדד מספר נקודות שהן יותר חשובות.

היו"ר משה גפני:

אם אני מבין נכון, עד היום פשוט לא התמקדתם בזה.

אליאור גבאי:

נכון.

היו"ר משה גפני:

היו לכם תלונות על עובד כזה?

אליאור גבאי:

היו תלונות עקיפות מסוג כזה או אחר והן טופלו בצורה שהבטיחה שבאמת הלקוח לא נפגע. 

היו"ר משה גפני:

אבל לא הטלתם קנס כספי.

אליאור גבאי:

לא העמקנו בבירור המחויבות הספציפית של הגורם שעבד מולו. אני רוצה גם לחדד נקודה מסוימת. יש כאן אמירות של בוא נחלק את המסלול למסלול פלילי.

היו"ר משה גפני:

בסדר, לא חשוב. אני אאפשר לך אבל אני אומר לך באמת שמה שמטריד אותנו וזה לב לבו של העניין זה מה היה עד היום. הרי מה שנאמר כאן כל הזמן, מה שמרחף בחלל החדר – גם בטלפונים שדיברתי וגם בפגישות שנפגשתי –  שיישאר המצב הקיים.

אליאור גבאי:

זאת לא הנקודה. אני רוצה להגיב לנקודה מהותית.

היו"ר משה גפני:

אני אאפשר לך, אבל קודם כל אני אומר לך מה מטריד אותנו. יש תמונת מצב. מה שמרחף כאן כל הזמן בשיחות זה שאנחנו מעדיפים שיישאר המצב הקיים כי אתם לא נוגעים בזה. לעומת זאת, אם תעשו חוק, המצב הולך להשתנות. מה אתה אומר על זה?

עודד שריג:
בלי קשר. אנחנו נשנה את המצב בלי קשר. תזכרו שאנחנו לא מדברים רק על יועצים כי הבנקים באו לדבר רק על היועצים. אלה אלף האנשים שאנחנו מתמקדים בהם. כל הדיון שאנחנו עושים כאן בשתי הפגישות האחרונות מתמקד באלף היועצים האלה אבל יש גם יועצים עצמאיים, יש גם סוכנים, ואותם אנחנו גם כן מכניסים למערכת. גם בהם עד היום טיפלנו במידה מופחתת ואנחנו מכניסים את זה בלי קשר לשינוי של הסכומים. בלי קשר לשינוי של הסכומים, עד היום לא טיפלנו בסוכני הביטוח ואנחנו מתחילים לעשות ביקורות גם על סוכני הביטוח. אני לא ידעתי אם היה קודם. אני יחסית חדש בתפקיד ולא ידעתי אם הייתה קודם אכיפה לגבי יועצים בבנקים בשנת 2009 או לא. התשובה של אליאור היא שלא הייתה אכיפה אבל גם לא הייתה אכיפה לגבי סוכנים. אגב, אותו הדבר אומרת  נכון נטע, גם לא לגבי הבנקים. גם לא נכנסנו לפקח על הבנקים, על הגופים של הבנקים, אבל אנחנו הולכים להגביר את האכיפה. זה יהיה חלק מתהליך. הסמכויות שלנו קיימות. הסמכויות קיימות ושלא יהיה ספק בכך. אם אנחנו לא נקבל את התיקון לחוק הייעוץ הנוכחי, אנחנו נשתמש בחוק הייעוץ הקיים ונאכוף 12,500 שקלים.

קריאה:

אבל יש שיפוי. הם לא אומרים את האמת.

היו"ר משה גפני:

אני אמרתי כבר כמה פעמים שכאן לא חייבים להגיד את האמת. זאת לא ההסתדרות.

שלי יחימוביץ:

גפני, אתה לא מצביע היום, נכון?

היו"ר משה גפני:

לא, אני לא מצביע היום.

אליאור גבאי:


הייתי שמח להשלים את המשפט בו התחלתי. 

היו"ר משה גפני:

אגב, אם הובנתי שאני אמרתי שפרופסור שריג לא דיבר אמת, לא אמרתי את זה. אמרתי את האיסור שמדבר שקר תרחק, לא שמו בשער פולומבו ואני לא יודע למה. לא התכוונתי לפרופסור שריג ולא אליכם. 

אליאור גבאי:

לגבי שאלתך, כפי שאמר עודד, אין לנו שום מניעה להפעיל היום קנס של 12,500 שקלים.

היו"ר משה גפני:

אני לא מעודד אתכם לזה. אני שאלתי רק את העובדה.

אליאור גבאי:

ואמרתי שאין לנו שום מניעה סמויה או קיימת. ההליך הוא פשוט.

היו"ר משה גפני:

אני ברעיון לא בעד לפגוע בעובדים.

אליאור גבאי:
זאת בדיוק הנקודה אליה אני רוצה להתייחס.

היו"ר משה גפני:

אני לא מעודד אתכם לעשות את זה.

אליאור גבאי:

זאת בדיוק הנקודה שאני רוצה להתייחס אליה. האמירות לפיהן בוא נלך למסלול פלילי בקיומן של עבירות מסוג רשלנות רבתי  וכדומה, בעצם המשמעות של ההלכה למעשה להפוך את זה לאות מתה. אני לא רואה וכולנו מכירים את הרשויות ואת התהליכים הקיימים, ואני יכול לתת דוגמאות לגבי סוכנים שנמצאו לגביהם עבירות מאוד מאוד חמורות עם יסודות ראייתיים קשים בהיבט הפלילי. התהליך של הטיפול בתהליך כזה מבחינת רשויות המדינה הפליליות, הוא בעצם לקחת את הדבר הזה ולתת לסוכן הזה להמשיך לעבוד עוד שנים כאשר בסוף התהליך זה יהיה דבר שבעצם הרשויות המטפלות – פרקליטות, משטרה וכדומה – לא יכולות בעומס הקיים ובמסלולים הקיימים לטפל בזה בצורת האכיפה הנדרשת. זה לא בא כביקורת. זה במסלול אחר שכולנו יודעים איך הדברים קורים.


האמירות שלנו בהקשר הזה, ואני חושב שכתוצאה אחרונה, הן מאוד מאוד מידתיות. זה שלא הטלנו עד כה את ה-12,500 שקלים, זה לא בגלל שלא הייתה לנו סמכות או שיש מכשולים קשים ליישומם. היעד שלנו הוא לא לחפש את העובד הבודד, את היועץ. אנחנו באמת מתכוונים להתמקד בתהליך, במערכת וכדומה. עם זאת, גורם שקיבל רישיון, שמודע לחובות ולזכויות שלו ונבחן על כך ומבין את הדברים הללו, חשוב שיבין שיש לו אחריות אישית בנושא הזה והאחריות האישית הזאת חייבת לקבל איזשהו ביטוי אכיפתי. הצענו הצעות שאני חושב שהן מעבר לסבירות. אין לי כוונה להטיל את הקנס הזה או לחפש את היועץ שטעה ולא מילא טופס או לא שלח אותו. מצאנו שזאת הייתה עבירה שיטתית, חוזרת, כי אנחנו לא מחפשים את היועץ, את העובד הבודד כדי להטיל עליו את הקנס הזה במקרים שאינם מסוג המקרים שאנחנו רוצים להימנע מהם. בהיעדר זה, אנחנו בעצם לא יכולים לממש מבחינת אכיפה מינהלית את האחריות הנגזרת מבעל רישיון ואין שום הבדל מבחינתנו בין יועץ לסוכן כי יועץ או סוכן שייעץ לעובד שיש לו מקדם קצבה של 140 והמליץ לו לעבור לקופה חדשה, חתך לו ארבעים אחוזים מהפנסיה. אלה דברים שיכולים לקרות וזה יותר חשוב מאשר ייעוץ השקעות.

נטע דורפמן רביב:

נרמז כאן ואפילו נאמר שאנחנו יודעים על איזושהי מניעה משפטית בגללה לא הטלנו עיצומים כספיים על יועצים. אני רוצה להצהיר לפרוטוקול שלא ידוע לי על שום מניעה משפטית להטלת עיצומים כספיים על יועצים היום לפי החוק הקיים. הסיבה שלא הוטלו עיצומים כספיים על יועצים היא סיבה אכיפתית בלבד, כמו שנאמר על ידי אליאור. אין שום מניעה משפטית שאני מודעת אליה.

רן ונגרקו:

את יכולה לומר שאין שיפוי היום.

היו"ר משה גפני:

היא לא יכולה להגיד לך כי היא לא קיבלה רשות ממני. עוד הערת ביניים אחת, אני לא מאפשר לך יותר לדבר.

רן ונגרקו:

גם כך אני לא מדבר.

היו"ר משה גפני:

אתה בדיוק כמוני. אני מדבר כל היום וכל הזמן אני אומר שאני לא מדבר.

רן ונגרקו:

לא הוצאתי מילה. אני רוצה להעלות נקודה אחת.

היו"ר משה גפני:

אתה  לא יכול. 

רן ונגרקו:

בסדר. אני לא מדבר. 

נטע דורפמן רביב:

את הנקודה הזאת רציתי לחדד. הסיבה שלא הוטלו עיצומים כספיים על יועצים בבנקים דומה לסיבה שלא הוטלו עיצומים כספיים -  ככל שידוע לי, לא הוטלו עיצומים כספיים על הבנקים עצמם – היא סיבה של מדיניות אכיפה שהייתה עד היום והיא לא נובעת מהחקיקה כפי שהיא או מהיעדר אפשרות אלא נובעת ממדיניות. כיום אין שום מניעה משפטית להטלת עיצומים כספיים.

עודד שריג:

אני אומר יותר מזה. אם אנחנו נמשוך את התיקון לחוק הייעוץ, אנחנו נשתמש בחוק הקיים.

רן ונגרקו:

תשתמש. 

אבי ניסנקורן:
זה להלך אימים?

עודד שריג:

לא. שלא יהיה ספק שיש לנו את הסמכות.

אבי ניסנקורן:

אל תהלך אימים כאן.

היו"ר משה גפני:

אפשר. על פי התקנות, אפשר.

אבי ניסנקורן:

מותר, אבל זה לא עובד. 

היו"ר משה גפני:

אנחנו לא נשלים את העניין הזה. זה סיפור מההפטרה . יש לנו שני פרקים שהם קופות גמל והייעוץ הפנסיוני. בסעיפים האלה יש בעיות, בסעיפים עצמם, או שזה חוזר על עצמו, במה שדיברנו על הביטוח?

יוסף הלוי:

אדוני היושב ראש, האם ההערות, שיקול הדעת והסיכומים מהישיבה הקודמת נכנסו לנוסח שאדוני קורא?

שגית אפיק:

מה שהוועדה קיבלה, נכנס. חלק מהדברים לא הוכרע או שהוועדה לא קיבלה וזה לא הוכנס.

היו"ר משה גפני:

זה יוכרע בהצבעה . זה הנוהג כאן.

יוסף הלוי:

את זה אני מבין אבל הדברים פתוחים. 

היו"ר משה גפני:

מה שהוחלט, נמצא בתוך הנוסח.

יוסף הלוי:

אנחנו לא יודעים מה תלוי ועומד.

היו"ר משה גפני:

את יכולה לומר?

יוסף הלוי:

השאלה היא על מה תצביע.

שגית אפיק:

את זה נאמר לקראת ההצבעות. היו להם הערות למשל לעניין התיישנות וכאן מוצע שבע שנים וביקשתם הפחתה לחמש שנים.

יוסף הלוי:

אולי אני אזכיר לך. לעניין סעיף 104, אפילו היושב ראש אמר שהוא מקבל אבל אני לא רואה שכאן יש שינוי. בסעיף 104 העניין הזה של בידיעה, הידיעה הפלילית הוסרה משם.

קריאה:

הוחלט לא לקבל.

שגית אפיק:

זה נכון. גם אני הבנתי שהוחלט לא לקבל.

היו"ר משה גפני:

לפני שזה יובא להצבעה, אנחנו נעבור על הכול.

יוסף הלוי:

אדוני הזכיר עכשיו את המפר ואני חשבתי שמפר שצריך לפצות נפגע עבירה. אני הבנתי שאלה לא המטילים היחידים.

היו"ר משה גפני:

יש לי הצעה אליך. אתה רוצה לעשות עבודה יסודית ולעזור לי? 

יוסף הלוי:

בבקשה.

היו"ר משה גפני:

אני מבקש שתכתוב את כל מה שאמרת, תגיד מה לפי דעתך קיבלנו בוועדה, מה לפי דעתך אישרנו. זה יקל עלינו כי אני אשב עם היועצת המשפטית של הוועדה לפני שזה יובא להצבעות ואנחנו נעשה סדר של כל הדברים בהם עדיין אין הכרעה. אני אציג את זה בפני החברים. גם לחבר הכנסת אמנון כהן יש שורה של נושאים.

אמנון כהן:

יכול להיות שהם כבר טופלו.

היו"ר משה גפני:

תכף אני אאפשר לך. אנחנו נצטרך להכריע בהם. אגב, אניח לא אומר את זה רק לך אלא אני אומר את זה לכולם. לא לכתוב נאומי ציונות אלא מה לפי דעתו של מי שמוצא את עצמו רוצה להעיר על הדברים האלה, לומר שזאת ההערה שלו, היא התקבלה והוא מבקש להכניס אותה לנוסח או שהיא לא התקבלה והוא מבקש להכריע בה.


אני מציע את זה לכל אחד. 


לגבי הנושא של שני הפרקים הבאים, אנחנו נצטרך להקריא אותם. אנחנו לא מחוקקים כלאחר יד, אבל קודם כל קריאת כיוון מכיוון שככל הנראה הישיבה הבאה תהיה הישיבה האחרונה בחוק הזה ואני עוד לא יודע מתי היא תתקיים אבל אני אשתדל לקיים אותה כמה שיותר מהר. 


אני רוצה לדעת האם יש בעיות עקרוניות שהן שונות בשני הפרקים הבאים מאשר בפרק של הביטוח.

ארנון שגב:

כן.

שגית אפיק:

למיטב הבנתי, זאת בעצם חזרה על אותם הדברים שמופיעים בביטוח וכמובן שהוועדה תעשה את ההתאמות הדרושות.

היו"ר משה גפני:

חבר הכנסת אמנון כהן.

אמנון כהן:

היושב ראש, הייתי בדיון אחר ורציתי לדעת לגבי דברים שהעלינו כאן ואולי הם כבר באו לידי ביטוי.


תקנות ההפחתה.

שגית אפיק:

נכנס לחקיקה  בתוספת.

אמנון כהן:

לגבי הסוכן, אם הוא גם חברה.

שגית אפיק:

לעשות הבחנה. שונו הסכומים ויכול להיות שעכשיו שוב ישונו.

אמנון כהן:

גם לגבי סכומים העירו כמה חברים שרצו שזה יהיה עד סכום מסוים.

שגית אפיק:

עשינו עד. זה עד.

אמנון כהן:

לגבי התראה  ואזהרה.

שגית אפיק:

התווספה, לא בדיוק התראה.

יוסף הלוי:

זה לא עד.

שגית אפיק:

אני אסביר.

אמנון כהן:

אנחנו ביקשנו שזה יהיה עד.

שגית אפיק:

הסכום הוא סכום מרבי ובתוספת קבועים שיקולים להפחתה.

יוסף הלוי:

אבל זה לא עד.

שגית אפיק:

תלוי איך מפרשים "עד". הסכומים שקבענו הם סכומים מירביים וזה מופיע גם בנוסח שזה  סכום מרבי. השיקולים לתוספת שיש למפקח הם שיקולים מוגבלים שקבועים בתוספת. אין לו שיקול דעת של מאה אחוזים לבטל את כל העיצום אבל יש לו שיקולי הפחתה שהם שיקולים מצטברים, בחלקם עד שבעים אחוזים, בחלקם עד חמישים אחוזים, והוא יכול להפחית בהתאמה. בנוסף, הוועדה הוסיפה אופציות נוספות כמו עיצום כספי על תנאי שהוא יכול להמיר את כל העיצום בעיצום כספי על תנאי ובאזהרה מסוימת.

אמנון כהן:

דיווח, טופסולוגיה, משהו פשוט  או שהוא חייב משהו? הוא יכול לפטור אותו עד תשעים אחוזים.

שגית אפיק:

הוא יכול לתת עיצום על תנאי.

אמנון כהן:

במידה שהוא התרשם שזה לא היה בתום לב.

שגית אפיק:

כן.

מרים אילני:

אני רוצה להבהיר שהוא צודק, שבתקנות ההפחתה אין התייחסות לנסיבות ההפרה.

שגית אפיק:

הם רוצים סעיף סל.

מרים אילני:

לא סעיף סל. מה שקורה ברשות ניירות ערך, יצאו להם תקנות הפחתה שמאפשרות הפחתה כשבוחנים את העובדות של ההפרה, האם זה רק טופס אחד וכולי.

היו"ר משה גפני:

בסדר, לא נחזור על הדיון הזה. אני אומר מה הוויכוח בינינו לבין משרד המשפטים. זאת אומרת, אני לא יודע להסביר אותם אבל אני יודע להסביר את עצמי.  מה שקורה בחוק הזה, אתה נותן שיקול דעת לאדם אחד.

מרים אילני:

אני מדברת על העיצום הכספי הפשוט.

היו"ר משה גפני:

בסדר. חס וחלילה אני לא חולק על משרד המשפטים. קטונתי. אני גם מפחד. במשרד המשפטים יש כאלה שאני מפחד מהם. 

אמנון כהן:

חשבתי שרק ממשרד הדתות אתה מפחד.

היו"ר משה גפני:

נכון, גם ממשרד הדתות וגם ממשרד המשפטים. במקרה הנוכחי – ותעזבי את הרשות לניירות ערך מכיוון ששם יושב מותב.

קריאה:

ה יא מדברת על המסלול ללא מותב.

היו"ר משה גפני:

העיקרון של החוק של הרשות לניירות ערך מדבר על מותב. זה בסיסו של החוק. אנחנו לא נותנים לאדם אחד עם שיקול דעת אלא אנחנו הולכים למותב. יש מקרים בהם ברשות לניירות ערך, זה יכול להיות אדם אחד, יכול להיות אדם אחד בעבירות קלות. כאן כל הבסיס שאני ביקשתי ללכת עליו, ואני לא רציתי ללכת למותב, אנחנו נותנים לאדם אחד שיקול דעת. ביקשתי לצמצם את שיקול הדעת עד כמה שאפשר, להכניס את השיקולים בתוך החוק. זאת אומרת אמרנו תנאים על מה הוא יכול להפחית, כמה הוא יכול להפחית, ועדיין יש לו שיקול דעת אבל שיקול דעת יותר מצומצם ויש גם את ההתראה.

עודד שריג:

שיקול דעת מובנה.

היו"ר משה גפני:

מובנה. כן, מובנה. יש גם התראה שהוא יכול להחליט שבמקרה שאמרת, הוא יכול להגיד לו שזה עיצום על תנאי, מעין אזהרה, שידע שהוא עשה את זה ואת זה ואת זה אבל הוא לא מטיל עליו עיצום כספי כרגע.


משרד המשפטים לא אוהב את זה. בסדר. אני מכבד אותם.

אמנון כהן:

לא שלא אוהב. הוא מצביע על נקודה אחרת.

שגית אפיק:

לא. הוא מעדיף שלא יהיה, אם אני מבינה נכון, עיצום על תנאי, מקצתו, אבל כן יהיה שיקול דעת.

מרים אילני:

בנוסף לשיקול הדעת מציעים להבנות עוד כמה שיקולים אחרים. 

עודד שריג:

הם רוצים להוסיף עוד שיקולים.

היו"ר משה גפני:

איזה עוד שיקולים? מה למשל?

מרים אילני:

טופס אחד מסכן שבו הוא לא עשה את מה שצריך והיקף הנזק הוא קטן מאוד.

אמנון כהן:

יכול להיות שבכלל אין נזק.

שגית אפיק:

בעמוד 23 יש את השיקולים ואכן אין את סעיף הסל שיש בתקנות ההפחתה היום לרשות לניירות ערך. אגב, נדמה לי שזאת הפחתה שהרשות מטילה ולא יושב ראש הרשות בעצמו. זאת אומרת, גם שם מליאת הרשות עושה את ההפחתה הזאת ולא אדם אחד יחיד כמו שיש אצלנו. אני הבנתי שהוועדה רוצה להבנות את שיקול דעתו של המפקח ולא להפוך אותו לבית משפט  ולתת לו שיקול דעת מלא שהולך ובוחן את נסיבותיו של המקרה ולכן השיקולים שמופיעים אצלכם בעמוד 23 זה הנושא של הפרה חוזרת או הפרה ראשונה. אם זאת הפרה ראשונה, אפשר לתת הפחתה של עד ארבעים אחוזים. אחר כך יש שאם הוא הפסיק את ההפרה מיוזמתו ודיווח עליה למפקח, הוא יכול להפחית עד חמישים אחוזים, אם ההפחתות מצטברות. אם הוא נקט פעולות למניעת הישנות ההפרה  ולהקטנת הנזק, יש הפחתה עד עשרה אחוזים. המפקח מתייחס להשפעת הטלת העיצום הכספי על המשך פעילותו וביחס להכנסתו השנתית. זאת אומרת, ההנחה של הוועדה הייתה  שאם ההכנסה השנתית של היחיד או של התאגיד היא לא גבוהה במיוחד, המפקח לא יטיל עליו עיצום כספי גבוה. יש כאן גם אופציית הפחתה עד חמישים אחוזים.

אמנון כהן:

יחסית למחזור.

שגית אפיק:

יחסית למחזור ויחסית להכנסה השנתית או להון העצמי. לגבי יחיד, אם יש נסיבות אישיות שמצדיקות את ההפרה, זאת הפרה של עד חמישים אחוזים.

עודד שריג:

אם זה מצטבר.

שגית אפיק:
זה מצטבר. לכן זה עד.

שי חרמש:
בסוף יצטרכו להחזיר לו כסף.

שגית אפיק:

יכול להיות.

היו"ר משה גפני:

כן. התשובה היא כן. אתה נגד העובדים?  מה יש אם יחזירו לו כסף?

שי חרמש:

אני קודם כל בעד המבוטחים. לכן אני שותק היום.

עודד שריג:

גם אנחנו בעד המבוטחים קודם כל.

שי חרמש:

לכן גם אתם שותקים היום.

עודד שריג:

לא, אנחנו לא שותקים.

שי חרמש:

גפני, קחי בחשבון שמול עובד כזה עומדים עובדים חוסכים.

היו"ר משה גפני:

אני מבקש להוסיף שתהיה הפחתה של עובד שפעל על פי ההוראות, לפי נוהלי האכיפה  הפנימיים.

עודד שריג:

מקובל.

שגית אפיק:

של הבנק, של התאגיד.

עודד שריג:

מקובל.

היו"ר משה גפני:

עובד שפעל על פי נהלי האכיפה הפנימיים של התאגיד.

עודד שריג:

גם עובד חברת ביטוח.

היו"ר משה גפני:

ברור שזה צריך לחול על כולם. עובד שפעל על פי נהלי האכיפה של התאגיד, יופחת חמישים אחוזים. הוא עשה מה שהוא יכול לעשות ואלה הם הנהלים.

אבי ניסנקורן:

אם הוא פעל לפי הנהלים, עדיין הוא צריך להיות בחמישים אחוזים?

היו"ר משה גפני:

עדיין הוא צריך להיות בחמישים אחוזים ועדיין יש את האפשרות להטיל עליו עיצום על תנאי, ועדיין יכול להיות עוד דברים כמו נסיבות אישיות וכל מה שנלווה לעניין הזה, ועדיין אם הוא עשה את כל מה שנדרש לעשות, לפי דעתי, אם אני הייתי המפקח, לא הייתי עושה לו שום דבר. 


משרד המשפטים. מרים, לא יכול להיות שכל הזמן תגידי שאנחנו לא עושים טוב.

מרים אילני:

לא, לא אמרתי. צריך להוסיף שתוכנית האכיפה הפנימית תהיה אפקטיבית לפי שיקול דעת הממונה.

שגית אפיק:

שזה לא יהיה עלה תאנה. יש לו עד חמישים אחוזים. יש לו שיקול דעת והוא יוכל להחליט במסגרת הזאת.

שלי יחימוביץ:

גפני, אתה יכול לקרוא שוב את התוספת הזאת? אני לא הבנתי. אתה מכניס את זה  כתיקון לחוק?

היו"ר משה גפני:

כן.  שגית הראתה לי את זה בעקבות ההערות שנאמרו כאן.

שלי יחימוביץ:

אתה יכול לקרוא את זה שוב?

היו"ר משה גפני:

עובד שפעל על פי חוקי האכיפה של הבנק יקבל הנחה של חמישים אחוזים.

אבי ניסנקורן:

זה לא מובן.

היו"ר משה גפני:

עובד של התאגיד. הם קופצים על זה שאם הוא פעל על פי חוקי האכיפה של התאגיד, למה בכלל מגיעים אליו. יש כאן שיקול דעת של המפקח.


יש בחוק, מה שאנחנו הכנסנו, עיצומים מופחתים מצטברים – הכנסתו השנתית, הכול.

שלי יחימוביץ:

כן. את זה אני יודעת.

היו"ר משה גפני:

אם יש מפקח נורמאלי, לא טוב מדיי ולא רע מדיי, על עובד וקרתה תקלה על ידו אבל הוא פעל על פי חוקי האכיפה של הבנק ועל פי הנהלים, והייתה תקלה, העובד בכל אופן נתקל בבעיה, המפקח לא ייגע בו. צריך להיות באמת משהו חסר דעה, רשע מרושע, התנהלות של נקמנות כדי לעשות את זה אבל את לא יכולה לבטל את זה אלא אם כן אנחנו מחליטים החלטה עקרונית, שהעובד שמקבל רישיון מאגף שוק ההון, לא יחולו עליו בכלל עיצומים.

עודד שריג:

חסין.

שלי יחימוביץ:

מה זה חסין? הוא עובד במקום עבודה. למקום העבודה יש סנקציות עליו. מה זה חסין? זאת דמגוגיה.

אמנון כהן:

בהמשך לדברים בהם התדיינו כאן, יש גם סעיף שמדבר על הפרה אחת או על הפרת שרשרת. התייחסנו לזה?

שגית אפיק:

התייחסנו לזה. בישיבה הקודמת הוכנס סעיף.

עודד שריג:

יראו את זה כהפרה.

אמנון כהן:

נושא אחרון הוא פריסת תשלומים.

שגית אפיק:

התייחסנו לפריסת תשלומים. עד עשרה תשלומים. כל הדברים האלה הוכנסו לנוסח.

אמנון כהן:

אני רוצה להודות לשגית שלקחה בחשבון את הדברים שאמרו חברי הכנסת.

היו"ר משה גפני:

ציון שמע, בבקשה.

ציון שמע:

אני רוצה להבהיר כדי שנראה על מה אנחנו מדברים. העובד שעובד בבנק, ניקח אותו כדוגמה, גם יועץ פנסיוני, הוא עובד על פי נהלים של הבנק והוא כפוף להליכי המשמעת של הבנק. אם הוא עובר עבירה כלשהי, הוא עובר בירור רציני מאוד ואני לא פוגם בסמכות שיש למפקח. צריכה להיות לו סמכות אבל צריך לראות איפה. הוא לא יכול להיענש פעמיים. הוא ייענש בבנק על מסלול שהוא פעל לא נכון.


הכתובת של המפקח היא כמובן הבנק עצמו. אם נגרם נזק, העובד ממילא כבר נכנס לענישה. אני לא אומר שלא צריך לקחת לו את הרישיון אם הוא לא עובד נכון אבל מה יעשה העובד המסכן הזה? אין לו יכולת להשפיע על איזה טפסים יהיו, אין לו יכולת להשפיע על איך תתנהל סביבת העבודה שלו, אין לו יכולת להשפיע על כלום. הוא עובד על פי נהלים וגם אם הוא שגה, העסק הזה עובר בירור פנימי בתוך הבנק ומי שמציף את זה , זה המפקח. המפקח שתהיה לו סמכות לשלול את הרישיון, אין לנו בעיה עם זה. עבירה פלילית, אנחנו לא מגינים על העובד שעובר עבירה פלילית והעובד ימצא את עצמו מפוטר. הוא ייפגע פעמיים.

עודד שריג:

כמה  עובדים פוטרו  מהבנקים בעשר השנים האחרונות?

ציון שמע:

כל עובד שעבר עבירה פלילית  מפוטר. על מה אתה מדבר? כל עובד שיש לגביו עבירה כלשהי, הוא מגיע עד אלי לבירור. עובד שעובר עבירה פלילית מפוטר. על מה אתם מדברים בכלל? אנחנו לא מגינים עליו.

מוטי קינן:


אני מבקש מכבוד היושב ראש לשים לב שלא תהיינה אפליות בין סוגי אנשים בעלי אותם רישיונות זהים מבחינת האכיפה. זאת אומרת, לא יהיה כאן בעל רישיון סוג א' ובעל רישיון סוג ב'. לדוגמה, סוכן הביטוחי הוא בדיוק כמו היועץ הפנסיוני לכל דבר ועניין. מה שאתם הולכים להחיל על אותו יועץ, יחול גם על סוכני הביטוח שגם הם מרוויחים 7,000 ו-8,000 שקלים.

היו"ר משה גפני:

אתה מדבר על עובד לא עצמאי.

מוטי קינן:


בדיוק.

שלי יחימוביץ:

אני מבינה מה אתה אומר, אבל כאן יש גוף  עליו אתה יכול להטיל את הסנקציה, שהוא עומד מעל העובד.

היו"ר משה גפני:

כאן זה עובד שכיר.

שלי יחימוביץ:

הוא אומר לי שהוא עצמאי. מי עומד מעל הסוכן? 

מוטי קינן:


זה מה שנקרא תאגיד. כמו שיש תאגיד בנקאי, יש תאגיד ביטוח.

אבי ניסנקורן:

אני לא אחזור על דב ריי אבל בכמה מלים אני רוצה להתייחס. אנחנו רואים את זה כדבר הרבה  יותר רחב מחוץ לייעוץ הפנסיוני. בסופו של דבר יש הרבה מקצועות שיש להם רישוי ואם אנחנו נתחיל כאן, אנחנו נמשיך למקצועות אחרים ואנחנו נגיע למצב שעיצום כספי הופך להיות דרך המלך.  צריך מאוד להיזהר.


לפני שעושים אכיפה מינהלית, צריך לחשוב האם זה חיוני. לדעתנו במקרה הזה, כאשר מדובר על עובדים מן השורה, זה לא חיוני. יש דרכים אחרות חלופיות ובוודאי שבמקרה הזה צריך לקחת את זה בחשבון. זאת לא דרך המלך לבוא ולומר שנעשה עודף רגולציה.

היו"ר משה גפני:

אוריאל לין שלח לי מכתב שהדליק לי נורות אדומות ובעקבותיו גם דיברתי עם היועץ המשפטי לממשלה, כפי שאמרתי קודם. דע לך שיש מישהו במזרח התיכון שלוקח את המכתבים שלך ברצינות.

אוריאל לין:


מי זה?

היו"ר משה גפני:

אני.

רן ונגרקו:

אני רוצה להזכיר שהצעת החוק הזאת, בניגוד למצב הקיים כיום, אוסרת על שיפוי לעובדים. המצב המשפטי הקיים עד החוק הזה ועד החוק של רשות ניירות ערך לא אסר את זה וזה לא הוסף סתם. יש פרשנויות שונות. לנו יש פרשנות אחת, למשרד המשפטים יכולה להיות פרשנות אחרת. לגישתנו כיום יש אפשרות משפטית אם עובד מקבל קנס, וכמו שאתה אומר כל הזמן, בוא נשאיר את החוק הקיים ולמה אנחנו מסכימים לזה, יש היום אפשרות משפטית לבוא ולשפות את העובד בגין הקנס. אם הממונה ימצא לנכון להטיל עליו את הקנס המקסימאלי כיום, יש אפשרות לבוא ולשפות אותו. הצעת החוק הזאת רוצה לאסור על זה ולכן ההבדל הוא כל כך גדול.


אני רוצה להזכיר לגבי חוק האכיפה המינהלית. למעשה אותו סיפור גם היה לנו בחוק האכיפה המינהלית, אם כבודו זוכר. הגענו לסיכום עם זוהר גושן לגבי שיפוי וביטוח של העובדים  וכל העובדים ללא יוצא מן הכלל, עובד לא היה חשוף לקנסות דרקוניים, גם לא לקנס של ה-25 אלף שקלים.

שי חרמש:

יש שיפוי?

רן ונגרקו:

לא. לצערי הוועדה הנכבדה לא קיבלה  את ההסדר הזה.

ארנון שגב:

אדוני היושב ראש שאל ביחס לקופות הגמל. ביחס לתוספת השנייה בקופות הגמל, האם אני יכול להניח שסכומי העיצומים הכספיים ביחס לנושאי משרה ויחידים יהיו בדומה לתוספת?

היו"ר משה גפני:

אני תכף אשיב, בסיכום. 

ארנון שגב:

זאת שאלת הבהרה ראשונה.

היו"ר משה גפני:

שאלה שנייה ואחרונה.

ארנון שגב:

יש לנו עוד הערות כאלה ואחרות, אבל אדוני מסיים את הישיבה.

היו"ר משה גפני:

אתם מדברים על קופות הגמל.

ארנון שגב:

נכון.

היו"ר משה גפני:

בסדר, נדבר בקופות הגמל. תודה.

שרה לזרוביץ:
נאמר שאם לא מקבלים את התיקון הזה, נשאר החוק הקיים. החוק הקיים, כמו גם התיקון שלו, הוא לא גזרה משמים. הוא חוק שהתקבל בידי אנשים ואפשר לשנות אותו. גם אם מתייחסים לחוק שיש ברשות ניירות ערך, אם שם לטעמנו נעשתה טעות, אין טעם לחזור על הטעות גם כאן. גם שם אפשר לתקן.

שי חרמש:

למה טעות?

היו"ר משה גפני:

אנחנו כבר אחרי זה.

שי חרמש:

אומרים כאן שוועדת הכספים עושה טעויות, אבל ועדת הכספים מעולם לא עושה טעויות.

שרה לזרוביץ:

היא עושה טעויות, אבל היא לא מכירה בהן. הגנה על אינטרס הלקוח.

היו"ר משה גפני:

ועדת הכספים עושה טעויות והיא גם לא מכירה בהן.

שרה לזרוביץ:

זה אנושי, אבל אפשר לתקן. אנושי לטעות. אנחנו לא מלאכים, אבל אפשר לתקן.

שלי יחימוביץ:

מירי שאלה בשקט שאלה נכונה. היא שאלה אם יש קנסות על טעויות שאנחנו עושים. שאלה טובה.

ציון פיניאן:

מה עם הטעויות שעושה מזרחי טפחות?

שלי יחימוביץ:

כשאנחנו עושים טעויות, זה גורם יותר נזק ולא מטילים עלינו קנסות.

היו"ר משה גפני:

גברת לזרוביץ,  אני מודה, הרבה פעמים אני עושה את זה, זה לא מצרך נדיר במקום העבודה שלנו, הרבה פעמים אני מודה בטעות. אני לא רוצה לפרט את הטעויות.

שלי יחימוביץ:

הוא מודה בטעויות שהוא לא עשה.

היו"ר משה גפני:

גם שעשיתי וגם שלא עשיתי, אבל אני רוצה לומר לך שיש בלבי, שתדעי, על כל האנשים שנמצאים כאן, שלא הייתם כאן כאשר היה החוק של הרשות לניירות ערך. התחננתי, ביקשתי, שלחתי מכתבים, אמרתי שאנחנו הולכים למהלך חדשני מאוד קשה, מאוד בעייתי, ומי שישב כאן שתק כמו דג.

שלי יחימוביץ:

לא, דיברנו.

היו"ר משה גפני:

לא, לא חברי הוועדה. הגופים. את מה שאתם עושים כאן היום ואתם רואים שאנחנו קשובים לדברים שלכם, לא ישבתם כאן. נכון שוועדת הכספים עושה טעויות והיא לא מכירה בהן, זה נכון. אגב, אנחנו משלמים את המחיר הכי גבוה. אני לא משלם שום מחיר כי אצלי בחירות ולא בחירות זה אותו הדבר, אף פעם אנחנו לא עולים במנדטים, אבל אנחנו משלמים בבחירות. אם אני עושה טוב לאנשים, אנשים מצביעים ש"ס. זה בכלל לא משנה מה אני עושה, ואחרי כן ש"ס נלחמת נגדי ללא סיבה. אנחנו משלמים מחיר. אנחנו נבחרי ציבור ובבחירות את תראי שאנחנו עושים חוק רע, את יכולה לא להצביע עבורנו ואת יכולה להפיל את השלטון. זה משטר דמוקרטי, אבל שאתם לא הייתם כאן בחוק של הרשות לניירות ערך, לא יסולח לכם.

שרה לזרוביץ:

אבל המחוקק יכול לתקן את עצמו.

היו"ר משה גפני:

מאה אחוזים, אבל עכשיו יותר קשה.

שרה לזרוביץ:

נכון. אני רוצה להתייחס לעובד הסביר.

היו"ר משה גפני:

אני כמובן לא דיברתי על שום בעיות בבנק מזרחי טפחות, בהנהלה, כי היא העובדים ואני בעד העובדים. אני יכול לדבר על כמה טעויות בבנק מזרחי טפחות בהן נתקלנו כאן, בוועדה, אבל העובדים הם בסדר גמור, במיוחד שהחשבון שלי הוא בבנק מזרחי טפחות. העובדים מצוינים. ההנהלה, נדבר עליה בפעם אחרת.

אמנון כהן:

אתה  לא יכול. אתה חייב לכרוך את זה.

שרה לזרוביץ:

העובד הסביר יעשה עבירה מינהלתית -  אנחנו תמיד מדברים רק על עבירות מינהלתיות ולא על עבירות פליליות – רק אם יש לו עומס עבודה או הכשרה בלתי מספקת. מי שאחראי על הדברים האלה, זה לא העובד אלא המעביד. לכן לדעתי, מספיק להטיל קנסות על הבנק כי הבנק ידאג שהעובד לא יהיה בלחץ, לא ימדדו אותו ולא ייתנו לו יעדים.

היו"ר משה גפני:

תודה. אוריאל לין.

אוריאל לין:

קודם כל, אני מאוד מבקש שלא תיעשה אפליה בין שכיר לשכיר.

היו"ר משה גפני:

קיבלנו את זה.

אוריאל לין:

דבר שני, שכיר שלא סוטה מהנהלים של התאגיד, אם הוא פועל על פי נהלי התאגיד, האחריות חייבת ליפול על התאגיד ולא על השכיר. הוא פועל על פי נהלי התאגיד.

שרה לזרוביץ:

ואם התאגיד מדבר בשני קולות?

היו"ר משה גפני:

לא. הדיון נגמר.

אוריאל לין:

דבר שלישי. כל מה שנוגע לעקרונות השיפוי, יש לנו עקרונות ברורים היום בחוק החברות ואין צורך ליצור עקרונית חדשים. על פי חוק החברות עובד יכול לקבל שיפוי מהמעסיק אם הוא לא בעבירה פלילית אלא רק בשגיאה.

היו"ר משה גפני:

מקובל. תודה רבה. רבותיי, אני מבקש לסכם את הדיון. חבר כנסת צריך להיות רשע ולא טוב לב. היינו צריכים לסיים את הדיון בשעה 12:00.


אני מבקש לגבי הייעוץ הפנסיוני וקופות הגמל, להתאים את הסכומים, אותו הדבר, ולהכין בנוסח את הסכומים עליהם מדובר שהם יחולו גם על המקרה הזה.


אני מבקש לגבי הנושא של שכיר, לא לעשות הבדל כפי שאמר אוריאל לין וכפי שדובר גם קודם. לא לעשות הבדל בין מי שהוא שכיר ולא משנה אם הוא יועץ פנסיוני, עובד בנק, או שהוא סוכן ביטוח. אם הוא עובד שכיר, סכומי העיצומים יהיו אותו הדבר.


פרופסור שריג, אני מבקש שתשקול את העניין הזה. זה גם נשמע לי, כשאמרתי את זה, קצת בעייתי. בן אדם עובד  לגמרי לפי הכללים, אז תחשבו על זה. אתם לא צריכים לתת לי עכשיו תשובה, אבל איפה יכול לקרות דבר כזה? אני העובד, אני לא אומר כזה ראה וקדש, אבל תחשבו איפה יכול להיות מצב שאני עובד הבנק, פעלתי על פי כל הנהלים, מה עשיתי? הוצאתי מידע? אז זה לא על פי הנהלים של הבנק. תחשבו על העניין הזה. אתם לא חייבים לקבל את העמדה הזאת, אבל זה נשמע לי כאן דבר שאני לא בטוח שחשבנו עליו עד הסוף.


אני מציע שלגבי יחיד, כפי שאמרתי, שהוא שכיר, כולם אותו הדבר. אני מציע לגבי יחיד שהוא עובד של תאגיד, שהפרת ההוראה המנויה בחלק א' לתוספת השלישית, הסכום יעמוד על 3,000 שקלים.  הפרת הוראה המנויה בחלק ב' לתוספת השלישית, הסכום יעמוד על 5,000 שקלים.

שלי יחימוביץ:

אתה מדבר עכשיו על שכיר?

היו"ר משה גפני:

על שכיר. הסכום יעמוד על 6,000 שקלים והחלק השלישי, אם צריך אותו – אם לא צריך אותו, אני מבקש להוריד אותו – יעמוד על 9,000 שקלים. אותו הדבר לגבי יחיד שהוא סוכן, יהיה כפול מזה כפי שקבענו. זאת אומרת, במקום 10,000 הסכום יהיה 6,000. 


אני לא הולך נגד הממשלה, במיוחד שהם אנשים נחמדים באגף שוק ההון, אלא אני מציע להם את ההצעה הזאת. אני גם מקווה שהם יקבלו אותה.

ארנון שגב:

ולעניין יחיד שהוא נושא משרה? שהוא גם כן עובד? פסקה אחת למעלה.

היו"ר משה גפני:

אני מבקש שתחשבו על העניין הזה. אני עוד אדבר על הנושא.


אני מודה לכם על ההשתתפות הערה. חבל שלא עשיתם את זה בחוק של הרשות לניירות ערך. פעם עיתונאי ראיין אותי ושאל אותי שאלה מעצבנת ועניתי לו עליה. הוא אמר: חבל, התחרטתי כבר על השאלה.


בישיבה  הקודמת סיכמנו – ותקנו אותי אם אני טועה – מה שאנחנו מדברים על יחיד, שעליו אנחנו מדברים, שעליו חל העיצום הזה של ה-3,000 שקלים שאמרנו עכשיו, זה מי שיש לו רישיון לעסוק. כל מי שהוא מתחת לזה, לא נכלל בעיצומים.

עודד שריג:

לא, הסכמנו כבר קודם שזה לא חל על עובדים זוטרים.

היו"ר משה גפני:

המילה זוטר, את ההגדרה המשפטית. מי שהוא איננו בעל רישיון והוא איננו נושא משרה, עליו לא יחולו העיצומים.

נטע דורפמן רביב:

מנהל השקעות בחברת ביטוח, אין לו רישיון והוא לא נושא משרה אבל זה תפקיד בכיר שבהחלט מחייב במקרים מסוימים.

היו"ר משה גפני:

תשבו על הנוסח הזה.


רבותיי, תודה רבה. אנחנו עושים הפסקה של חמש דקות ועוברים לסעיף הבא. תודה רבה.

הישיבה ננעלה בשעה 12:00
